cyanic-selkie/wikianc huggingface dataset:
လောကသိပ္ပံ
ကိုန်ကာထပှ်
ဒြပ်ကၠေံညးသၟာန် ဒိုဟ်ဌာန်သ္ဍဩာဲ ပိုဲဍိက်ဂၠာဲညိ၊ အဒိုတ်ပ္ဍဲတိ စန်နကြိအဴ ဒကဴတြၚ်၊ အၚာပ္ဍဲဍာ် ဗုဒ္ဓပ္ဍဲနုၚ် ကၠုၚ်နူဗေဒၚ်၊ ချပ်ဗိုန်စၚ်ခြၚ် ဒိုဟ်ကၠၚ်သ္ဍးဩာဲ မှတ်ဂၠာဲမွဲညိ၊ ဗြဴဗတိသွံ ဟွံဂွံတဴသ္ၚောဲ ကဵုကၠံဍေံလဝ်၊ တ္ၚဲသိုက်ဆတ္တဝ် ဟီုလဝ်သ္အာၚ်အဴ တဴအာကာသ၊ သ္ၚိသဝ်ဂှ် တိုၚ်တဝှ်ဗီု ဟီုဂးကဵုဂတ၊ ဟွံဂွံကၠောံသ္ဍ ဆမွဲသ္ၚိကွေံ ဍေံမဒေပ်လဝ်၊ အဒိုတ်တြုံပၠန် စန်ဝုတ်ရနာဲ အၚာဗၠာဲအဴ၊ ဗုဒ္ဓဂှ်ဗြဴ ဗြဴဗတိဂှ် ဒှ်အဝဲခမဳ၊ သိုက်ဂှ်တြုံဇၞော် သော်သ္ကံပ္ညဳ ဩဴရဳဣတ္ထိ၊ ကိုန်အိန်တက္ခဳ ပ္ညဳဒိုဟ်ဟဆောတ် တီမှတ်တြုံဗြဴ။
ကိုန်စိၚ်
ဗီုရုပ်စိၚ်ဂှ် ဟွံဂွံစုတ်ဏီ စုတ်ကဵုမွဲဝါညိအဴ
၁ က္ဍိုပ် ၂ စး ၃ ဗ္တ ၄ ဇိုၚ် ၅ ဗုၚ် ၆ တဲ ၇ ပါၚ် ၈ ဂြၚ်
ချူရုပ်ဟတ္ထိဟေၚ် လၟေၚ်အာယုက်ရ ရိုဟ်ပကဵုခၠန်၊ နူတ္ၚဲဒဒှ် ပြဟ်ပပတမ် ရိုဟ်စမ်အာပၠန်၊ သာ်ဝွံသက်သဏ် ဂကန်အာစာ ရိုဟ်ပမှာညိ...။
၁။ အဒိုတ်ဒတုံက္ဍိုပ်ပၠန် ကသပ်ဂၞန်ဍိုက်ပေၚ်တဴ ခစသၟိၚ်အဴ ဒှ်တဴဇမၞော်ညး၊ ကၠောန်ၜိုတ်စမ္ဂး ဇၞော်ကၠးကဵုဂုဏ်သၟတ် ဒှ်ညိဟွံခြာကီု၊ အာစာဗေဒၚ်ဟီုတွံမှာ ညးဗက်စဂၠိုၚ်ကၠာ သာ်ဝွံအာစာဂး၊ ဇိုက်မၞးဇၞော်ကၠး ဇၟာပ်ညးဒးအဲပရဲ သတြုံဒးသ္ဍးဟဲ၊ ဝဳဝဲဒးခြာဩာဲ အဲဒှ်ကဝိဗၠာဲ ဒၞာဲဝွံအာစာဝွံလဝ်၊ ကိုန်ဝွံညံၚ်အသဝ် တွံလဝ်ကဵုမှာဇန်။
၂။ စန်ဒတုံစးပြဲ ကလောနူဇမ္ၚောဲစိုပ် ကဠောဟွံစိုပ်မွဲတန် သာ်ဝွံဟခၠန်သၟတ်၊ ခစသၟိၚ်အဆတ် ရတ်သၟိၚ်ဒးဇိုန်ကဵု ဂွံယာဉ်ဖ္ဍိုက်အဵု၊ တွဵုတဲဟွံခြာဩာဲ ခါဂှ်ဒှ်ပယျၚ် ပြဲက္ဍၚ်ဇၟာပ်ကေၚ်ကာ၊ တြုံဗြဴယဝ်ဒှ်ကၠာ သၟဟ်န်ဝိိဝါဟ ကိုန်စိၚ်ညံၚ်အတှ်၊ တွံလဝ်ဟွံဂွံခၠန် မိၚ်တုဲစိုတ်ဟွံတန် ဇၟာန်ဇန်တွံကဵုရောၚ်၊ ကိုန်တဝှ်ပါၚ်အာစာ တွံလဝ်ပမှာယောၚ်။
၃။ အၚာဒတုံဗ္တရောၚ် တွံလဝ်ဟွံယောၚ်မှာ ဍိက်သ္ကံဒြပ်ပြေၚ်ဂၠဴ နူဇမ္ၚောဲဒဴတဴပၠန်၊ ခစသၟိၚ်မွဲတန် ဒးရာဇာဝတ်၊ ကဵုပၠေန်ကၠေံအန္တရာဲ သ္ဂောံရာၚ်ဆာဲဂတသၟတ်၊ ဗလးစာၚ် ဗလးကကၠာ၊ လှောဲဂြိုဟ်ဟွံခြာခၠန် သ္ဂောံပၠေၚ်ကၠေံအန္တရာဲပၠန် ရာၚ်ဆာဲတန်ဂတညိ။
၄။ ဗုဒ္ဓဝါဒတုံဇိုၚ်ရောၚ် တွံကဵုဟွံယောၚ်မှာ၊ ဂွံလာဘ်ရသေၚ်ဟာ ဟွံမှာဂွံပတလ၊ ခစသၟိၚ်ဂွံလာပ်စိ ဒဒိုခ်ဟမြိပါ၊ ယဝ်သဒှ်ဗြဴကၠာ ဗွဲသာ်မဂွံတြုံ၊ ယဝ်သဒှ်တြုံဟေၚ် ဂွံအာဲဟွံသေၚ်ဟာ၊ တိုၚ်တွံပါၚ်အာစာ တွံလဝ်ပမှာယောၚ်...။
၅။ ဗြဴဗတိဒတုံဂၞဴပၠန် နာံမြိုၚ်ဂၠိုၚ်သန်ဒးကွာဲ မၞးဟွံဒးသ္ၚေဝ်ဂၠာဲ အမာဲဘောဇိုန်ပၠန်၊ ဆဝွံဒှ်ဟွံခၠန် ယဲဂၞဴတန်နွံညိ၊ ခမဳယဝ်သဒှ်တုန် နွံဂုဏ်အာစာတွံ၊ ခရှ်ယဝ်သဒှ်ကၠာ မိမဟွံဒးအာဂၠာဲ၊ အာစာဗေဒၚ်ဗၠာဲ တွံဆာဲလဝ်ယုတ္တိ၊ သမ္တီပ္ဍဲစိုတ်ညိ ကဝိဗၠာဲမတွံရောၚ်...။
၆။ သိုက်ဒတုံတဲကၠာ ယာယဳနွံတဴ ညးညာတ်ဒးအာဝေၚ်ဒုၚ် ဟွံဒးဂွိၚ်ကဵုပုၚ်သွ၊ ပဒကာပယျၚ်စိ ညိဟွံဂွံရသေၚ်ဟာ ခါရကွာ်တရဴသၟတ် ဂတညးထတ်နုဘဴ၊ ကျာ်အပ်ကဵုနာံအဴ ပၞာၚ်သ္ဍဴဇဗၠုသၠ၊ က္ဍိုၚ်ဇၞောဝ်ပၞာၚ်ဗ္က သဗ္ဗပ္ကဴဩဴ၊ သဗ္ဗဂွံပူဇဴ ကြဴတဲဂွံခိုဟ်ညိ။
၇။ သ္ၚိသဝ်ဒတုံပါၚ် ဒးဇၞော်ကၠးပိုဉ်ကျာ်ဩဳ၊ တိဗ္ၚကၠံသွဝ်ဇဳ ကွဳဍိက်သ္ကံပြေၚ်ဂၠဴ၊ မၞးဂွံပတၠအဴ မၚ်တဴမုဟ်ပါၚ်ညိ၊ ဍောၚ်စိုတ်နူအာစိ ကြဴညိဟွံခိုဟ်ရောၚ်...။
၈။ ရာဟုဇၞော်ကၠး ဒးမုဟ်ဂြၚ်ကျဝ်၊ ဇကုသၟတ်ဒေပ်လဝ် ဖျဝ်လဝ်စိုတ်ညိ၊ ပ္ဍဲစိုတ်နာဲတံစိ ဒမၠိဝေၚ်ကဵုမာန်၊ အတိုၚ်တဝှ်နိဒါန် ဝေၚ်ဟွံမာန်ဒြပ်ဒးတိတ်၊ ညးဂြိုဟ်ကဵုဇကုဂၠိုၚ် တိုၚ်ပါၚ်အာစာသိတ်၊ လၟေၚ်ဒုဟ်တၚ်လၟိတ် အာစာဟီုပ္တိတ်လဝ်ရောၚ်၊ ညးဂြိုဟ်ဟွံမာန်မွဲတောၚ် လာဘ်ရောၚ်မၞးမသ္ဂောံ၊ ဟွံသေၚ်ဗ္ကေတ်ဗ္တာၚ်သွံ ဟသေၚ်မၞးသ္ဂောံပၠန် စိုတ်နာဲတံပ္တန် နရုပ်ပၠန်ဟွံဂွံခြာ၊ အတိုၚ်စိုတ်နာဲကြုတ်ဏာ ၜါစွံမဒှ်ဒၟံၚ် ဂၠိုၚ်ကဵုဖံၚ်ဖနံၚ် ရောၚ်သွံဂွိုၚ်ပဳတိ၊ ခါရဒှ်သၟိၚ်စိ စိုတ်ဟွံလ္ဂူမိမ၊ စိုတ်ၜါဒှ်ဒၟံၚ်ဆတ္တဝ် ဗွဝ်ဒှ်ဒၟံၚ်လောံလာဲ၊ မိမမှတ်စှ်ေပါဲ သီုအာစာဥပ္ပဇ္ၛာဲသၟတ် ကလၚ်ရနာဲပဳတိ ကောမိမတိတ်ကီု၊ အကြီုကိုန်စိၚ်ကီု မဟီုကဵုနာဲတံရောၚ်...။
ကိုန်စေတဳ
ဂိတုဒဒှ်ပြဟ် မပ္တံ ရိုဟ်စမ်လၟေၚ်အာယုက်
နာ်-၁၂    ဂိတုစဲ-၁  က္ဍိုၚ်ဩန်-၂ ဒေါၚ်-၁၁   စေတဳ    ဗၞိဟ်ဒးဘဲ-၃
အ္စာသဝ်    ဂိတု-၁၂   ပြာသာဒ် ဩန်-၄
မၞိဟ်ဒးဂါ-၉ က္ဍိုၚ်ထဝ်ရ   ကြာသာဒ်ထဝ်-၅ ဒေဝတဴ-၈            ရာဟု-၆
(၁) အာယုက်စိုပ်ပြဲ ပ္ဍဲစေတဳဂှ် ဒယှ်ပြာထာ၊ ညးရှ်ေသှ်ေကၠာ ရဴဂဴခါဂှ် သ္ဂေဟ်သွဟ်ရာၚ်ဆာဲ၊ ကလိဂွံထဝ်ဩန် ကောန်သမ္ဘာသွံ ဂွံသီုဒၞာဲဝါဲ၊ ဍိက်သ္ကံအိုတ်အာဲ ဇၞော်နဲညး လုတ်ဒထံက်ပၚ်...။
(၂) အာယုက် ဒတုံက္ဍိုၚ်ဩန် ထဝ်ဩန်လေဝ်ကီု သီုတိဗ္ၚကၠာ၊ ဇကုဂွံမြာ သီုအရာဒၞာဲ ဆာဲပ္ဍဲတသိုက်၊ ၜိုဟ်သိုဟ်လောန်ကၠာ ဒၞာဲအာမံၚ်ကီု အိုတ်သီုပိုဉ်ဘိုဂ်၊ သတြုဟွံဆိုက် ပရိုက်ဂမ္တဴ ဒးပါဲဒဴအာ။
(၄) ဒတုံပြာသာဒ်ဩန် လာဘတ္ၜန်တ္ၜောဲ မၞိဟ်ဗၠဲဒွါ၊ သီုသတ်ဇိုၚ်ၜါ မြာသတ်ဇိိုၚ်ပန် တန်ပ္ဍဲတသိုက်၊ ဒှ်ဇမၞော်ညး အလုံရးကီု သီုကဵုပိုဉ်ဘိုဂ်၊ ပိုန်ဟာန်တသိုက် ဘိုဂ်ဘဂ်ရာၚ်ဆာဲ ဇၟာပ်ဒၞာဲအရာ...။
(၅) ဒတုံပြာသာဒ်ထဝ် ဗွဝ်ပိုန်ဟာန် ညးတုပ်မာန်ဟာ၊ သီုကောန်သမ္ဘာ မြာဍိက်သ္ကံအဴ ညးရဴဂဴဟေၚ်၊ တိဗ္ၚကၠံသွဝ် ဗဝ်သ္အဝ်ဂမြိၚ် သိၚ်ချေံဂၠဴပြေၚ်၊ ဖဵုမဟီုပြေၚ် လၟေၚ်ပြာသာဒ်ထဝ် သမ္တီလဝ်ကၠာ...။
(၆) ဒတုံရာဟု အနုဒွံစိုတ် ဒးအိုတ်လမျီု၊ ဂိသိုဟ်ဂၞိၚ်ကီု သီုဇိုၚ်တဲဂှ် ကၠုၚ်က္တဵုဒှ်ယဲ၊ စရိုၚ်ဇလ ၜုန်မြဗၞုဟ်ဇြၚ် ကဵုဒးမၚ်မွဲ ဂုန်ရဲဇွာပြောဲ၊ ပ္ဍဲညးတံဂှ် ကၠုၚ်အမှုကၠာ...။
(၇) ဒတုံက္ဍိုၚ်ထဝ်မ္ဂး ထိုၚ်သးဇၟာပ်ညး လုံရးပြာထာ၊ လၞုဟ်စိုပ်ကၠာ အရာဒၞာဲကီု သီုကဵုပိုန်ဟာန် ယဝ်ဒှ်ဂဗုတ် လုတ်အာမ္ဂး ညးထံက်ရီုပ္ကာန်၊ ၜိုဟ်သိုန်လောန်လောန် က္ဍိုၚ်ဗ္တာၚ်ထဝ် သမ္တီလဝ်ကၠာ...။
(၈) ယဝ်ဒတုံအဴ ဒေဝတဴရ မက္ဍိုပ်ကၞုဟ်ကၠာ၊ ဒြပ်ဗကေတ်မာ ဗတာၚ်ခါဂှ် ပြဟ်ကလိဂွံ၊ ဌာန်ဒၟံၚ်အဵု ဇၞော်ကဵုတၚ်ဃဵု တွဵုဇၟာပ်စွံ၊ ဟွံဒတုံသွံ ဂွံတဴလၟုဟ် ဒှ်ညံၚ်ကဵုစိုတ်။
(၉) ယဝ်ဒတုံမာ မၞိဟ်ဝုတ်ဂါအဴ တြုံဗြဴတံကၠာ၊ ဒးတသိၚ်ဂါ အမှုခါဂှ် ဒှ်ဂုန်ဗြဴမွဲ၊ ကဵုပမာန အိုတ်ရထဝ်ဩန် ဟွံဂွံတ္ၜန်တ္ၜောဲ၊ ရိုဟ်ဒဒှ်တ္ၚဲ မၚ်မွဲဒမၠိ ပသတိကၠာ...။
(၁၀) ယဝ်ဒတုံကၠာ အာစာသဝ်ပၠန် ထဝ်ဩန်ဂွံမြာ၊ လာဘ်ပဿကာ မြာဟေၚ်ခါဂှ် ပြဟ်ကလိဂွံ၊ ဂုန်ပညာခိုဟ် ခါဂှ်ဂွံညန် ထဝ်ဩန်ဇၟာပ်ရာ...။
(၁၁) ယဝ်ဒတုံဒေါၚ် ခိုဟ်ရောၚ်သေသာတ် ဂၠိုၚ်တီညာတ်အာ၊ ဂွံလာဘ်သကာ ဗၠဲဒွါထဝ်ဩန် တ္ၜန်တ္ၜောဲဒးရး၊ ဒၞာဲမဟီုဂး ညးဒးသ္ဍိုက်ဆာန် ဇြဟာန်နွံတဴ၊ တၟံတြုံဗြဴ ဒးရဴဂဴရ ဒၞာဲဂတအာ...။
(၁၂) ယဝ်ဒတုံနာ် ဂၠိုၚ်သာ်ဥပ္ပါတ် သ္ကာတ်ဂြာတ်ဒမၠိ၊ က္တဵုဒှ်ဂလာန် ပ္ဍဲဇြဟာန်ဂှ် ဒှ်ကယျာန်ညိ၊ ပသတိညိ ဒမၠိသာ်ဝွံ သတြုသ္ကာတ်ဂြာတ်၊ ကိုန်ဝွံသေသာတ် ကၞာတ်သမ္တီရ ဟီုပၠဇၟာပ်ဌာန်...။
ကိုန်ဂြိုဟ်ဒီု
ဗီုတိုၚ်တၟံဂြိုဟ်ဒီုဂှ် စုတ်ကဵုမွဲဝါညိအဴ
ဖျေံလဝ်ဂြိုဟ်ဒစာံ တေဝ်ဗျာံလဝ်ကၠာ ဇိုတ်ကၠေံအာယုက်သၟဝ်၊ ဟွံဆောတ်ပမှာ ဆမသှ်ေဂှ် တွံကဵုညိကၠာ၊ သာ်ဝွံလအာ ချပ်ပိုၚ်ခြာညိ...။
၁။ အဒိုတ်တဴပ္ဍဲ ဒေါဝ် မ္ၚး အဒိုတ်တဴပ္ဍဲကွေံ ဘဳဘေတ်စ္ဍးနူဌာန် ကၠုၚ်ခစသၟိၚ်ရာံ ဿ္ၚိတ်ဂြာံလောန်လာန်၊ နာဲစာပအမှု ဇကုဒးစ္ဍးနူဌာန်၊ ကဠောဒှ်အာညးကွာန် ဆာန်တုဲဒးသ္ဍးဩာဲ၊ ၜါသၞာံဒးက္တဵုဒှ်ကၟာဲ ဒၞာဲဝွံဟီုအဆတ်၊ ယဲဂၞဴနွံညိသၟတ် ဍာ်ရမတ်ဒးတိတ်ဒဇူ စိုတ်ကတူဒၟံၚ်ဟူဟူ သ္ၚိမၞးညံၚ်ဒးတူအာ၊ ကောန်သမ္ဘာဒးစ္ဍးခြာ ကာယရောဟွံသိုက်၊ က္ဍိုက်ဂၠုၚ်သီုကွာ်တိုက် ဒးဒဒိုက်ဗွဲမလောန်၊ တွံပါၚ်ဗေဒၚ် ဟောရာပြာကတ်လဝ်ရောၚ်...။
(၂) စန်တဴပ္ဍဲဒေါဝ် မ္ၚး စန်တဴပ္ဍဲရနုက် သၟိၚ်ရာံသၟုက်နန်ထဝ်၊ သၟိၚ်ကၞုဲကၠုၚ်ဇံသဝ် ကွာဲလဝ်အနုမာန်၊ ဗက်မွဲပုံတမၠာ ဇာတာသီုနိဒါန်၊ ဂွံလာဘ်စၟတ်ကွေံကြာန် ညးဗက်ဆာန်ဇကု၊ ဂွံလာဘ်သာ်ကၟု သာ်ဝွံအာစာဂး ဒဵုမသုန်သၞာံသ္အး ညးဒးသ္ဍိုက်ဆာန်ပြဟ်၊ ဒိုဟ်သမၠုၚ်ကျာ ဗမံက်ဂှ် ဒှ်မိတ်သေၚ်ဟာ၊ ယာံမဂွံမြာ သတ်ဇိုၚ်ၜါမပြဲသန်၊ ဟွံသေၚ်မေတၠ ညးနွံဂကူဩန်၊ ဒဒှ်ကြီုဂြိုဟ်စန် ဒဵုမသုန်သၞာံ သာ်ဝွံပ္ဍဲနိဒါန်...။
(၃) အၚာတဴပ္ဍဲဒေါဝ် မ္ၚး အၚာတဴပ္ဍဲ ဒိုဟ်အဂၞဲလ္ပအာ၊ ဒးသၟိၚ်ဘိမ္မသာ ကလိဂွံကောန်ပါပ၊ တသိုၚ်ကေတ်ပိုန်ဒၞာဲမ ညးနၚ်ပဂလာန်၊ ၜါသၞာံဒစာံဂိတု လၞီဝွံကွေံကြာန်၊ မ္ၚးနူဂလာန်ဒးမိၚ် ဂွိၚ်မံၚ်ဂိကတာန်၊ ပ္ဍဲသ္ၚိတိက်မံၚ်ရ သတြုဍေံကၠုၚ်ပမာန်၊ သမ္ဘာၜိုန်မဆာန် တုပ်ညံၚ်ညးကွာန်ရ၊ ကမၠတ်သီုဒမၠ ဘဲလ္ၚဂၠိုၚ်ကဵုတောၚ်၊ ဂုန်ဍိက်ဒြပ်ဒးဍောၚ် လၟောၚ်ဍေံဂှ်ပၠန်၊ ၜါသၞာံဂှ်တုန်ပၠန် သာ်ဝွံဟွံခၠန်ဓဝ်၊ အမှုဘဲလ္ၚီ ဆီဇကုဒးတိတ်ဇွောဝ်၊ သမ္တီလဝ်ရဂွိုၚ်အမြိုတ် ပ္ဍဲစိုတ်ဂြၚ်ချပ်ဓဝ်၊ လဟီုမွဲကဵုဓဝ် ချပ်လဝ်ပ္ဍဲဇကု...။
(၄) ဗုဒ္ဓဝါတဴပ္ဍဲ ဒေါဝ် မ္ၚး ဗုဒ္ဓဝါတဴပ္ဍဲသၟတ် ဘဒြလက်တိတ်မၚ်သဳ၊ ထဝ်ဩန်ဍိက်သ္ကံပ္ညဳ မိတ်ကျာ်ဩဳဂွံညန်၊ နာဲစာဆာန်ကၟိန်သန် တန်မံၚ်ပ္ဍဲပိုန်ဟာန်၊ မသုန်သၞာံဒစာံဂိတုရ မူလပ္ဍဲနိဒါန်၊ သတြုဟွံဂံၚ်ပ္ကာန် မိတ်ဆာန်ဂွံဒ္ၚောဝ်သ္ဍာံ၊ ဒိုဟ်သမၠုၚ်ကျာဗျာံ မသုန်သၞာံဒစာံဂိတုကၠာ၊ ဍိက်ဒြပ်ပိုန်ဂွံမြာ ဝေဒနာသီုအန္တရာဲ၊ ညံၚ်ဗီုရာဩဳ ကျာ်ဩဳမဂေါဝ်ဆာဲ၊ ဒၞာဲညးညာတ်ဒးဗ္ဒာဲ ဒၞာဲအာဟွံဒးဂွိၚ်...။
(၅) ဗြဴဗတိတဴပ္ဍဲ ဒေါဝ် မ္ၚး ဗြဴဗတိတဴပ္ဍဲသ္ဍာံ သၟိၚ်ရာံဂွံသဳဒါ၊ ဂွံလာဘ်ထဝ်ဩန်ကၠာ လအာဒိုဟ်နေရတိ ဂွံခိုဟ်စဒမၠိ နကြိညးသ္ဍိုက်ဆာန်၊ ဂွံကောန်သမ္ဘာကွေံကြာန် ဒြပ်ရတ်ဂွံဟာန်ဇာ၊ ဒဵုကဵုတြဴသၞာံ ပန်ဂိတုဟေၚ် ဂွံခိုဟ်စသေၚ်ဟာ၊ သ္ဍိုက်မၠိုက်ပြဝါ သာဓါဂွံနှဴဂၠိန်၊ တုပ်ဗီုသၟိၚ်အိန် ကၟိန်ဍုၚ်သွဝ်ၜါ၊ တူယဲလေၚ်အိုတ် မိပ်စိုတ်တုဲဂွံကြဵုဇာ တွံဗေဒၚ်ဟောရာ တိတ်ဟီုလဝ်ကၠာရောၚ်...။
(၆) သိုက်တဴပ္ဍဲ ဒေါဝ် မ္ၚး သိုက်တဴပ္ဍဲကၠာ ရာံစိုပ်လၚ်ကာဌာန် အနုမာန်ဒှ်သဟာဲ မိတ်သ္ကာတ်ဩာဲတဴ၊ ဍေံဂွံဇၞော်အနုဘဴ ဒယှ်တဴလောန်လာန်၊ ဗက်အဲပ္ကီုပၞာန် ညးဒုၚ်မာန်ကီုဟာ၊ သၟိၚ်ရာံတေံကြဵုဇာ သဳဒါဒးဂွံရ၊ အဒဿဂြဳတေံပၠန် ဒဵုကဵုအိုတ်ခန္ဓ၊ ဂုဏ်အနုမာန်ရ ဒဿဂြဳကျစဴပၞာန်၊ မိတ်ဆာန်ဂွံရေၚ်ကာန် မွဲဟာန်ရသေၚ်ဟာ...။
(၇) သ္ၚိသဝ်တဴပ္ဍဲ ဒေါဝ် မ္ၚး သ္ၚိသဝ်တဴပ္ဍဲပ္ညဳ ဒဿဂြဳက္ဍိုပ်လ္ၚီသဒှ်၊ ဗွဲဒိုဟ်အဂၞဲဂှ် ယာံအာဒှ်အမှု၊ ဒှ်မံၚ်ဌာန်သတြု ဇကုညးဟွံဆာန် ဍာ်ရမတ်ဒးတိတ်ဟာန် နူဌာန်စက္ခုဒွါ၊ ဒြပ်အိုတ်ယဲဒိုက်ပြဲ ဇိုၚ်တဲမတ်သ္ပာ၊ က္တဵုဒှ်ဂလာန်ကၠာ နာနာဂၠိုၚ်ကဵုသာ်၊ ဍိုက်ဂၠုၚ်ဒးဗြံဍာ် သာ်ဝွံအာစာဂကန်၊ သ္ၚိတူဒြပ်အိုတ်ပၠန် ဒးခြာနူကောန်သမ္ဘာ၊ ဒဵုပိသၞာံပန်ဂိတုဟေၚ် အဂၞဲဝေၚ်လ္ပအာ၊ ဂြိုဟ်သ္ၚိသဝ်မၚ်စကၠာ ဗစာရဏာကဵုဗိုန်ညိ...။
(၈) ရာဟုတဴပ္ဍဲ ဒေါဝ် မ္ၚး ရာဟုတဴပ္ဍဲကၠာ ဒးသၟိၚ်ခ္ဍာယျု၊ ကေုာံသၟိၚ်ရာံရ ညးၜါပသဟာဲ၊ ဆာန်တုဲဒးစ္ဍးသာဲ ဒၞာဲဝွံတၚ်ဂလာန်၊ နာဲစာပအမှု ဇကုဒးစ္ဍးနူဌာန်၊ ဟီုအာဂိကတာန် လောန်လာန်ကဵုဇြဟတ်၊ ဟွံသေၚ်တူပၟတ် ဒြပ်ကမၠန်ဂွံဏာ၊ ဗာယပ်ကဵုသမၠုၚ်ကျာ ပါဒးမုက်သတြု၊ က္တဵုဒှ်ယဲပ္ဍဲဇကု ပ္ဍဲသ္ၚိဇကုဟေၚ်၊ သမ္ဘာဍေံဗၠိန်ဖျေၚ် ဟွံသေၚ်ဒှ်ယဲဂၞဴ၊ ဒဵုကဵုပန်သၞာံအဴ ကတဴစိုတ်ညံၚ်တူ၊ သဗ္ဗကေၚ်ကာရ ကၠောန်ဗ္ၚသီုကၠောန်ဂူ၊ ကတဴမံၚ်စိုတ်ဟူဟူ နူကဵုမူလဟေၚ်၊ ဍိက်သ္ကံသီုပြေၚ်ဂၠဴ ဗွဲလၟေၚ်ဍေံကၠေံအာ၊ ဂဝံဂြိုဟ်ရာဟု နူစိုတ်ဒးသိၚ်သာ၊ တိုၚ်ကိုန်အာစာ တွံလဝ်ဟွံခြာယောၚ်။
ကိုန်ဂြိုဟ်မၚ်စ
၁။ အဒိုတ်မၚ်ဟေၚ် ပြေၚ်တက်ကၠစ မိတ်လီုခန္ဓ၊ ယဲတရေံမြိ နူမိမၜါ သမ္ဘာစာ်ခြာ၊ စစၞကၠာဒး မံၚ်တဲယဲဂှ် ဥုမတ်မှတ်ဟေၚ်ဒဒှ်၊ ဂြိုဟ်အဒိုတ်ဂှ် တွံလဝ်မွဲတောၚ် ဟွံဂွံယောၚ်ခြာ...။
၂။ စန်ယဝ်မၚ် လာဘဂွံမြာ ဂွံအာဲညးကၠာ မြာဂွံသမ္ပတ္တိ၊ ဂွံတသိုက်စိ ဇာတိစန္ဒြ တွံအာစာ ပြာကတ်လဝ်ရောၚ်။
၄။ ဂြိုဟ်ဗုဒ္ဓဝါ အာယုက်အာစိုပ် ကြိုပ်လာဘ်သ္ကာ၊ ဒှ်ဇိုက်ဇၞော်ကၠာ လာဘဟွံဇတ် ဟွံသ္ကုတ်ခြာ၊ မၚ်မွဲသဳလ လအာလက်သန် ဗစန်အာစာ၊ ဂြိုဟ်ဗုဒ္ဓဝါ ပြာကတ်လဝ်ရောၚ်...။
၅။ ဂြိုဟ်ဗြဴဗတိ ညိဟွံဂွံယောၚ်၊ အာယုက်ဆတ္တဝ် ယဝ်စိုပ်မွဲတောၚ်၊ ဇၞးသတြုရောၚ် အခေါၚ်ဂွံလာဘ်၊ စွံစိုတ်ဗျဳဗျာပ် လာဘ်ဂှ်စိုပ်ရောၚ်၊ ဗြဴဗတိရောၚ် အခေါၚ်တွံလဝ်၊ ဒဵုတွဵုကဝ် သမ္တီလဝ်ညိ...။
၆။ ဂြိုဟ်သိုက်ဆတ္တဝ် ယဝ်ကၠုၚ်စိုပ်စိ၊ ဂွံပိုန်ဒမၠိ နကြိညးကဵု၊ ဇိုက်ဇၞော်လောန်ကၠာ လာဘက္တဵုဒှ်၊ ဇိုၚ်ၜါဇိုၚ်ပန် ထဝ်ဩန်တံဂှ်၊ ညးဇိုန်ကဵုပြဟ် တွံလဝ်သေၚ်ဟာ၊ ဂြိုဟ်သိုက်တုန်ကၠာ ပြာကတ်လဝ်ရောၚ်...။
၇။ ဂြိုဟ်ဇၞော်တွံလဝ် သ္ၚိသဝ်ဂးမာ၊ အာယုက်တုန်ကိုပ် ကၠုၚ်စိုပ်သေၚ်ဟာ၊ ဒှ်ဒုဟ်ဇၞော်ကၠာ အာစာဟီုလဝ်၊ ဒိုဟ်အဂၞဲဓဝ် ပလဝ်မာန၊ ယဝ်ပ္တုဲဒါန ဗၠးရဂးကဵု၊ ဂြိုဟ်သ္ၚိသဝ်အဵု တွံကဵုမွဲတောၚ်...။
၈။ ဂြိူဟ်ပါပဇၞော် ကော်ဂးရာဟု၊ အာယုက်မေခု ဒွံဇကုကၠာ၊ ကသက်ကသာ ကာယဇကု၊ ယဝ်ပအမှု ဇကုကျညး၊ ယဝ်ယဲမ္ဂး မၞးတံမှတ်လွဳ၊ သဝ်ဇမ္ၚောဲပ္ညဳ ပလွဳညိ၊ သတြုစိုပ်သ္ၚိ ယုတ္တိမၚ်မွဲ၊ ဘဲပၟတ်ပြဲ မၞးမၚ်မွဲညိ၊ မှတ်ပသတိ ဇာတိရာဟု...။
ကိုန်ဂြိုဟ်တွာ်
၁။ အာယုက်ညးကိုပ် စိုပ်အဒိုတ်ကၠာ၊ ပန်ဂိတုရ ဒိုဟ်ဂှ်ပမှာ၊ သီုကဵုစိတြ မာဃဟွံခြာ၊ ဂိတုစဲဟေၚ် ရဟွံသေၚ်ဟာ၊ ကထိုန်ပုဟ်ကီု ဟဒးယီုမှာ၊ ပ္ဍဲပန်ဂိတု အနုသန်ခြာ၊ နူညးဇမ္ၚောဲ ဗွဲဝစဳဒွါ၊ ဗစုတ်နၚ်ဏာ မၞးမိၚ်ကၠာရ၊ မိၚ်ဂလာန်ဂှ် ဒှ်သံဝေဂ၊ နူကောန်သမ္ဘာ ခြာဒၚ်စာ်သၠ၊ ဍိက်သ္ကံပြေၚ်ဂၠဴ ဗွဲလၟေၚ်ဒဴအာ၊ ထဝ်ဩန်ဒတုံ ဒးဟုံမှာရာ၊ ဗြဴရုပ်ဟွံမွဲ ဗွဲဝစဳဒွါ၊ ဒိုဟ်ဨသာန်ဂှ် ဒှ်သေက်သေၚ်ဟာ၊ သ္ၚံဝစဳဒွါ ဟွံဂွံမှာရ၊ ဂြိုဟ်အဒိုတ်ရ ပလဝ်သမ္တီ...။
၂။ နာဲလျးစက်ဩန် ဗ္ဂန်ဨရာဝိုန်၊ ညိဟွံမွဲသ္ဇိုန် လိုန်ယုဂ္ဂန္ဓဝ်၊ အာယုက်သတုံ ပ္ဍဲဘုံဂှ်ပၠန်၊ ဂိတုပသာ် တိုၚ်လၟာ်ခန်၊ ကထိုက်မွဲဒွန် ဇၞးပၠန်သတြု၊ လာဘ်သာ်ကၟု ဇကုဂွံရ၊ ကလေၚ်ဒေသ မုလတၞံ၊ ဒှ်ဂမ္တဴစိုတ် စရိုတ်ပဟံ၊ သာ်ဝွံဒှ်တံ တၞံမူလစိန်...။
၃။ သတ်လိုက်ဗာတံ ဒွံဂြိုဟ်အၚာ၊ အာယုက်ဒွံရ လဟီုဂးကၠာ၊ ပိဂိတုရ ဒိုဟ်ပကဵုမှာ၊ ပသာ်ပုဟ်ဗိုန် ဖဝ်ရဂိုန်ကၠာ၊ ယာယဳနွံဟေၚ် လၟေၚ်လအာ၊ ဍိုက်ဂၠုၚ်ကွာ်တိုက် ဒဒိုက်ပြာပြာ၊ အမှုဂလာန် ဒးဂွါရုၚ်စာ၊ ထၞေန်ဂွိၚ်ဆက် တသိၚ်ဒွက်ကၠာ၊ ဒိုဟ်အဂၞဲဂှ် တဝှ်ကိုန်ဒြာ၊ မၞိဟ်အလဇ္ဇဳကီု ပလီုအကြာ၊ သီုကလော်သ္ၚိ ဒိတ္ထိသေၚ်ဟာ၊ ဗဒှ်ကဵုဒိုက်ယဲ မွဲတဲဟွံမှာ၊ တဝှ်အ္စာ ဒှ်ဟောရာဗၠာဲ...။
၅။ ဂြိုဟ်ဗြဴဗတိ ဂ္ညိဌာန်တဴ၊ အာယုက်ညးရ ယဝ်ပဇနူ၊ ဖဝ်ရဂိုန်စိ ဂ္ညိပသာ်က္ဍဝ်၊ လညဘဆတ္တဝ် ဗွဝ်ယဿ၊ ကသပ်စိုတ်သ္ကီု က္ဍိုက်ပေၚ်ကီုရ၊ အလုံဇမ္ဗုဒိပ် ဒးတိတ်ခစ၊ ဍိက်တြုံဍိက်ဗြဴ ကောန်ဂၞဴမသ၊ ဗွဲယၟုကီု သီုဍုၚ်ကွာန်ရ၊ နူသၟိၚ်တၠ လာဘနၚ်ကဵု၊ ညးနၚ်ကဵုအဵု တွဵုဘောဂ၊ ဒိုဟ်ပလိုတ်ဟေၚ် လၟေၚ်ကိုန်ဒြ၊ ဆဗွဲယုတ္တိ ပဝိုန်ညိတုဲ...။
၆။ ဂြိုဟ်သိုက်ဆတ္တဝ် ဗွဝ်ယဿ၊ လန်ပျးတ္ကံပန် စၟတ်ဨကန္တ၊ အယုက်မူလ ယဝ်ဒွံကြကတ်၊ ဖဝ်ရဂိုန်စိ ဒမၠိအဆတ်၊ ယဝ်ဒှ်ကောန်သၟိၚ် သမၞိၚ်က္ဍိုၚ်ရတ်၊ ဗြဴဝုတ်ကညာ လာဘဂွံသၟတ်၊ ယဝ်ညးဒိုက်ကၠာ ဒမၠိပြာကတ်၊ ဩောံသ္ၚုပြေၚ်ဂၠဴ ဂွံဟေၚ်အဆတ်၊ မၞးဂွံစသိုၚ် ကျိုၚ်တွဵုဗၞတ်၊ ဣသိမဂြၚ် ဗိုတ်ဗေဒၚ်သၟတ်၊ မၞးတံမကတ် မှတ်ပလဝ်စိုတ်၊ လ္ပကဵုဝိုတ် ပ္တိုန်လဝ်စိုတ်ညိ...။
၇။ ဂြိုဟ်မွဲဆတ္တဝ် သ္ၚိသဝ်ဂးမာ၊ အာယုက်ဖလုတ် ဒွံစုတ်သေၚ်ဟာ၊ ဂိတုပသာ်ဗိုန် ဒးတိုန်ရုၚ်စာ၊ ဒြပ်ဒးဟောံဗိုန် ဟွံဂွံဇြိုၚ်ညှာ၊ ထဝ်ဩန်ဗၠဲဒွါ လေၚ်အာသေၚ်ဟာ၊ မၞိဟ်ယုတ်အဟိုတ် စိုတ်ဒၟိက်ပါပ၊ ဗၟုဲဘုတ်ပြိုတ် ဒက်စိုတ်ပသၞ၊ ဆီပတိုဟ်ရ နူကာယဒွါ၊ ဇိုၚ်တဲကဵုဩ ကာယျဝွံဂှ်၊ ဂိတုပုဟ်ဂှ် ဟီုတွံကဵုရ၊ ဟိုတ်သမ္ဘာညး ဒးဒတဴရ၊ နူဌာန်ဒေသ ကာယျဒးချဳ၊ သံၚ်သာအနဳ သ္ၚဳဒှ်သတြု၊ ကမၠတ်ဒမၠ ဘဲလ္ၚမေခု၊ နေရတိဝွံ ဒှ်ဌာန်အမှု၊ ဂြိုဟ်သ္ၚိသဝ်ဝွံ ယၟုပြာထာ...။
၈။ အသူတုန်ရ အလိန္ဒကၠာ၊ ဒုၚ်ယၟုမှာ အသူရာရ၊ ကဵုဂိတုတ္ၚဲ ဍေံဒက်ဝဲသၞ၊ ဒွံဂြိုဟ်ရာဟု စဏုမူလ၊ ဘတ်ဟွံယောၚ်က္ဍဝ် ဖဝ်ရဂိုန်ဂျ၊ ဒးကၠေံဒၟံၚ် ဒှ်သံဝေဂ၊ ဍိက်ဒြပ် သ္ဒးဩာဲနူနာဲတၠ၊ မၞိဟ်ယုတ်လၟုဟ် လုတ်စရိတ၊ ဒဵုလမျီုကွေံ ဍေံပ္ကီုဟေၚ်ရ၊ ဗွဲဒိုဟ်ဗာယပ် ဒှ်တၟပ်သေၚ်ဟာ၊ ခမ်သဳဗြဴကီု ဒှ်လမျီုရ၊ ဍေံဟီုပၠောပ်ကတောဝ် ဗ္ဂေါဝ်အရေဝ်ရ၊ ဂလာန်လုတ်ဂှ် ဒှ်ဨကန္တ၊ ဂိတုမာ်ရ လာဘက္တဵုဒှ်၊ ဝွံက္တဵုဒဒှ် တဝှ်ရာဟု...။
ကိုန်ဆုမဒှ်သၟိၚ် ဗွဲလၟေၚ်ဂိတုစှ်ၜါ
ဖဝ်ရဂိုန်စဲပသာ် ဆုကြေၚ်လၟာ်ပသၟိၚ်၊ ဇှ်ေအသာတ်သွန် ဇိုန်ပၠန်မပသၟိၚ်၊ ဘတ်အသုတ် ကထိုက်ဓဝ်တျောဝ် မပသၟိၚ်၊ မြေက္ကသဵုပုဟ်မာ်စိ ဆုမယိမပသၟိၚ်၊ ဂုဏ်ဍေံဇၞော်ဂၠိၚ် ဂွံဒှ်သၟိၚ်မ္ၚဵု၊ ကွက်ဒယိုၚ်အဵု ဇၞော်တၚ်ဃဵုရောၚ်...။
ကိုန်ဆုမဒှ်သၟိၚ် ဗွဲလၟေၚ်တ္ၚဲထပှ်
တ္ၚဲအဒိုတ်ဂှ် ဒကှ်ပသၟိၚ်၊ တ္ၚဲစန်ဂးမာ တၞံတာပသၟိၚ်၊ တ္ၚဲအၚာဂှ် ဆုကှ်ေဒှ်သၟိၚ်၊ ဗုဒ္ဓဝါက္ဍၚ် ဆုအၚ်ပသၟိၚ်၊ တ္ၚဲဗြဴဗတိ ကြုက်ဂ္ညိဒှ်သၟိၚ်၊ တ္ၚဲသိုက်ဇၞော်ဂၠိၚ် ကြိက်ဒှ်သၟိၚ်ရ၊ တ္ၚဲသ္ၚိသဝ်ပၠ ခ္ဍးပသၟိၚ်၊ ဆုခဍီုကွေံ ဍေံဂွံဒှ်သၟိၚ်၊ ဂုဏ်ဍေံဇၞော်ဂၠိၚ် ဒှ်သၟိၚ်မ္ၚဵု၊ ကွက်ဒယိုၚ်အဵု ဇၞော်တၚ်ဃဵုရောၚ်...။
ကိုန်ကာတ္ၚဲတ္ကံပန်
မ ရ ဝ ဍ
တ္ကံပန်ကၠောန်လဝ် ဖျေံအခဝ်ပန်၊ အခဝ်ဂှ်ပၠန် တန်မ ရ ဍ ဝ ညးဗက်ကာတ္ၚဲ ကဵုရပ်မွဲရ။
ကိုန်တ္ၚဲရာဇာ
တ္ၚဲဒှ်သၟိၚ်ပြဲ နဲတမၠာကီု အဲဟီုတွံကဵု၊ စဲသန်အဵု မြေက္ကသဵုဆိုက် သိုက်ကဵုဗုဒ္ဓ၊ ပသာ်ဘတ်အဴ ဗြဴဗတိကဵု သီုသ္ၚိသဝ်ပၠ၊ ဇှ်ေကဵုဝှ်ပြဲ တ္ၚဲအၚာသၟဟ် ဒှ်တ္ၚဲရာဇ၊ အဒိုတ်ဗုဒ္ဓ ပၠပ္ဍဲအသာတ် ဟီုကၞာတ်လဝ်ရ၊ ကထိုက်သ္ၚိသဝ် ဟီုလဝ်သွက်ဇန် ဘာသာမည၊ ဂိတုပုဟ်စိ ဗြဴဗတိကီု သီုသ္ၚိသဝ်ရ၊ ဂုရုအၚာ မာတ်မာသာဂှ် ဒှ်တ္ၚဲရာဇ၊ သ္ၚိသဝ်ဗုဒ္ဓ ပၠဖဝ်ရဂိုန် သမ္တီဗိုန်ညိ၊ ရံၚ်တ္ၚဲတုဲစိ ဒမၠိကၠောန်ကာ မြာဂွံပိုန်ရောၚ်...။
ပူဂဵုမၞုံကဵုဣဓိ ဟဂပ်ဝ်သ္ပ
ပူဂိုလ်မၞုံကဵုဣဓိ ညံၚ်ရဴမပ္တံကဵုသၟိၚ်အမာတ် သ္ၚေဟ်သေဌဳဂမၠိုၚ်ဝွံ ပ္ဍဲဇိုၚ်သၚ်ကြုၚ်ၜဳကီု၊ ပ္ဍဲဇိုၚ်သၚ်ဍာ်ကၟာကီုဟဂပ်ဝ်သုၚ်စစၞဗ္ၜူ သုရာမေရဲရ၊ ဗြဴမၞုံကဵုပဋိသန္ဓိတံဂှ်လေဝ် ဟဂပ်ဝ်သိပ်ဂၠိပ် ဓဝ်သံဝါသရ၊ ပ္ဍဲတိရိစ္ဆာန်ဗြဴလေဝ် ဟဂပ်ဝ်သိပ်ဂၠိပ် ဓဝ်သံဝါသရ၊ ယဝ်ရသုၚ်စ သိပ်ဂၠိပ်ဒးမ္ဂး ဣဓိဍိုန်စှ်ေတုဲ မဒှ်လလေၚ်ဖဵုရ။
ကိုန်ဟဂပ်ဝ်ကၠောန်ကမၠောန်
၁။ တ္ၚဲအဒိုတ် သၟိၚ်ရာဟုနွံပ္ဍဲတိတုဲ ဟဂပ်ဝ်ကၠောန်ကမၠောန်ရ။
၂။ တ္ၚဲစန် သၟိၚ်ရာဟုနွံပ္ဍဲတိဗ္ၚတုဲ ဟဂပ်ဝ်ဇိက်ဗ္ၚ ဟဂပ်ဝ်ဂြာတ်မ ဟဂပ်ဝ်ပ္တံမရ၊ ယဝ်ရကၠောန်ဒးမ္ဂး ဒှ်လလေၚ်ဖဵုရောၚ်။
၃။ တ္ၚဲအၚာ သၟိၚ်ရာဟုမွံပ္ဍဲဖဴတုဲ ဟဂပ်ဝ်ပဠေဝ်ဖဴရ။
၄။ တ္ၚဲဗုဒ္ဓဝါ သၟိၚ်ရာဟုနွံပ္ဍဲသ္ၚိတုဲ ဟဂပ်ဝ်ပဠေဝ်သ္ၚိရ။
၆။ တ္ၚဲသိုက် သၟိၚ်ရာဟုနွံပ္ဍဲဍာ်တုဲ ဟဂပ်ဝ်ခါဲၜံက်ဍာ်ကၟာရ။
၇။ တ္ၚဲသ္ၚိသဝ် သၟိၚ်ရာဟုနွံပ္ဍဲဂၠံၚ်တရဴတုဲ ဟဂပ်ဝ်တိတ်တရဴရ။
ကိုန်ကၞိကိတ်ဇကု
ကၞိကိတ်တၞုၚ်ဇိုၚ်တၞုၚ်တဲမ္ဂး ကလိဂွံဍိက်ရ၊ ကိတ်ၝောံဇိုၚ်မ္ဂး ဂွံဒြပ်ရ၊ ကိတ်တၚ်က္ၜံၚ်မ္ဂး ယဲရ၊ ကိတ်တ္ၚပ်က္ၜံၚ်မ္ဂး လီုလာ်ရ၊ ကိတ်ဇိုၚ်တဲမ္ဂး ဂွံသ္ၚုဩောံရ၊ ကိတ်တမ်ကအ်မ္ဂး ဂွံဍိက်ရ၊ ကိတ်က္ဍိုပ်မ္ဂး ဂွံဒြပ်ရ၊ ကိတ်သ္ကဲပုၚ်မ္ဂး ဂွံလာဘ်ရ၊ ကိတ်သ္ကဲပါဲမ္ဂး လီုလာ်ရ၊ ညံၚ်ရဴဂွံဗၠးအန္တရာဲဂှ် ကေတ်ပၟတ်ပၞာၚ် က္ဍိုၚ်ဇၞောဝ်ဇဗၠုသွတ် ဒကတုဲ ပူဇဴပ္ဍဲကျာ်ညိ ဂွံဗၠးရ။
ကိုန််လွဳစာၚ်မၞုံကဵုမ္ၚဵု
ယဝ်ရသၟိက်လွဳစာၚ်မ္ဂး စာၚ်မၞုံကဵုဩိုဟ်ဒက တသော်ဂၠိၚ် တၞုၚ်ဇိုၚ်ဗကေတ် စာၚ်မုခ်ဂၠိၚ် ပ္ဍဲမတ်မၞုံကဵုညံၚ်ရဴအိက်ရုဲ၊ ခၟဴကေက်၊ တၞုၚ်ဂၞဲဗုဒၟံၚ်၊ က္တဵုနူဂယးဖဒတ်ဒၟံၚ်၊ တီကေတ်အခိၚ်ပိပြကာတုဲ ဂြဴဒၟံၚ်၊ ဣဝွံ ဂကူစာၚ်မဟီုကၠုၚ်တုဲတေံ ယဝ်ရလွဳပရာမ္ဂး စိၚ်ချေံပြေၚ်ဂၠဴ သ္ၚုဩောံ ဒြပ်ရတ်ဂၠိုၚ်ရ။
ကိုန်တၞံဆုတိုန်
ပ္ဍဲလ္တူသ္ၚိကီု ဗ္ဒါဲဇရေၚ်သ္ၚိကီု တၞံဇြဲ တၞံကြေၚ် တၞံပ္ကဴ ထိုက်ဂၞုတိုန်မ္ဂး သၞိၚ်ဍေံဂှ် လ္ပကဵုဓလီုသ္ၚိညိ၊ ပလီုထောံညိ၊ ယဝ်ရသၞိၚ်ဍေံ ဓလီုဒးသ္ၚိမ္ဂး တၠသ္ၚိလီုလာ်ရ။
ကိုန်ပ္ဍဲသ္ၚိမၞိဟ်ချိုတ် ဒှ်သၞသတြုဟွံခိုဟ်
ပ္ဍဲကဵုသ္ၚိမၞိဟ်ချိုတ် ဃောဇွနွံဒၟံၚ်ဂှ် ကယျာန်ဒဝါတ်သေက်ဇဵု ဟဂပ်ဝ်ရ၊ ယဝ်ရကယျာန်ဒဝါတ်သေက်ဇဵုမ္ဂး ဘုတ် ပြိုတ် ကလော် လကိုဟ်ရပ်စဒှ်ဂွံရ၊ တၠသ္ၚိလေဝ် က္တဵုဒှ်ဓဝ်စံၚ်တူပူမှ် လီုလာ်ဒှ်ဂွံရ၊ ဃောဇွနွံဒၟံၚ်ဂှ် ယဝ်ရကယျာန်ဒဝါတ်သေက်ဇဵုဒးမ္ဂး တ္ၚဲစေၚ်လောန်တုဲ ဇွဂှ်ပ္တိတ်ဏာသုသာန်တေံ စံၚ်တိုပ်ဂြဇုတ်ထောံညိ။
ကိုန်ဒတုံစှ်ေၜါသာ် စှ်ၜါရာသဳ
(၁) ယြဴပူဂဵုမွဲ ယဝ်ရဒတုံပ္ဍဲတၞံဇြဲဗောဓိကဵုပၞၚ်ရတ်မ္ဂး ကလိဂွံလာပ်ဇၞော်ကဵုဒြဟတ်ရ၊ ယဝ်ရဒှ်ကောန်သၟိၚ်မ္ဂး ကလိဂွံနန်ရ၊ သၟိၚ်တၠ ကလောကောဒေံဂမၠိုၚ် ယိုက်ဒိုခ်ထံက်ပၚ်ရ၊ ကလိဂွံက္ဍိုၚ်မြ၊ ကလိဂွံထိုၚ်လေဝ်ဒှ်ရ၊ ယဝ်ရဒှ်ဒၟံၚ်ဗၠာဲမ္ဂး သၟတ်ဝုတ်ကညာ မၞုံကဵုဂကူပရဲ ညးဒးပလံၚ်နၚ် နူကဵုဒိုဟ်ပလိုတ် ဒိုဟ်သၟဝ်ကျာ မမိက်ကဵုမွဲမွဲရ၊ ယဝ်ဒှ်မၞိဟ်ဗြဴမ္ဂး ညာဏ်ကညာဇၞော်ကဵုဒြဟတ်ရ၊ ကလိဂွံဒြပ်ရတ် နူကဵုဒိုဟ်နေရတိရ၊ ဒှ်ဂဗုတ်ကဵုမၞိဟ်တ္ၚဲအၚာကဵု မၞိဟ်တ္ၚဲဗုဒ္ဓဝါရ၊ ဝေၚ်ပါဲကၠေံညိ၊ ဟွံဒှ်တသိုက်က္ဍၚ်ရ၊ ဝေၚ်ပါဲမ္ဂး ခိုဟ်ရ။
(၂) ယြဴပူဂဵုမွဲ ယဝ်ရဒတုံပ္ဍဲနာ်စမ္ပေယျမ္ဂး ဃောမၚ်ဒၟံၚ်သဳ ပ္ဍဲဍုၚ်လိုက်ဂှ် လၟာဲရပ်ကၠေၚ်ဒက်ဂွံတုဲ သွက်ကလိဂွံဩန်ထဝ် ဖအောဝ်ကဵုလှ်ေရ၊ ၜိုန်သာ်ဂှ်ကီုလေဝ် ဒေါသစိုတ်ဟွံက္တဵုဒှ် အေၚ်ဒုၚ်ဓရ်ခန္တဳရ၊ နွံကာလနွဲတ္ၚဲ ဃောလှ်ေဒၟံၚ်ဂတမုက် သၟိၚ်ဍုၚ်ဗာရာဏသဳဂှ် ဂၞကျာ်ဗြဴနာ် ဗက်တိုန်ကၠုၚ်နူကဵုဍုၚ်နာ် စိုပ်ကၠုၚ်ပ္ဍဲနန် သၟိၚ်နာ်ဃောလှ်ေဒၟံၚ်ဂှ် သ္ဂောံဆဵုကေတ်ဂၞကျာ်ဇကု ဂွတိုန်ပ္ဍဲစိုတ် ဍာ်ရမတ်ဒတုံတုဲ လုပ်အာပ္ဍဲကလာရ၊ ကာလဂှ် ဂၞကျာ်ဗြဴနာ် ဟီုလဴကဵုပရောဒဒှ်ကဵုသၟိၚ်ရ၊ သၟိၚ်ဂွံမိၚ်ကေတ် ဆာန်ဍူဗွဲမလောန်တုဲ ရာန်ကေတ်နူကဵုတဲလၟာဲ ဖအပ်ကဵုဗြဴနာ် စှ်ေအာဍုၚ်နာ်တေံ ဒှ်တဴတသိုက်ရ။
(၃) ယြဴပူဂဵုမွဲ ယဝ်ကိုန်ဒတုံပ္ဍဲမဟာဇနက်ဗြမ်က္ၜၚ်မ္ဂး ဒှ်အမှုဂွံရ၊ ကူဗၞိက်သွံရာန် ဟွံဒးသၞောတ်ရ၊ ပဂုဏ်ကဵုညး ဟွံဒှ်ဂုဏ်ရ၊ ယိုက်ဗ္ဒက်ရဲသၟိၚ်တံ ဟွံခိုဟ်ရ၊ က္တဵုဒှ်ယဲဝေဒနာတံမ္ဂး ချိုတ်ဒှ်ဂွံဒၟံၚ်ရ၊ ဒြပ်ကၠေံရ၊ က္တဵုဒှ်ဓရ်သောကပရိဒေဝရ၊ မၞိဟ်ဇကုသ္ဍိုက်ဆာန်ဂှ် ဒးပြးသာဲရ၊ နာံအၚာကဵုသိုက် တိတ်နူဇကုရ၊ ဒြပ်ရတ် ထဝ် ဩန် ပြေၚ်ဂၠဴကၠေံမ္ဂး ဟွံကလိဂွံရ၊ ပံၚ်ဖက်ကဵုမၞိဟ်တ္ၚဲသ္ၚိသဝ်ညိ၊ ပုၚ်ကလောံလၟိဟ်အာယုက်ဇကုကေတ် ပ္ကဴတရဴဍောၚ် ပၞာၚ်ပၞိက် ကွာၚ်ၜဲယိုဟ်ၜန်ကၠောန်ကေတ်တုဲ လ္ပာ်ဒိုဟ်သၟဝ်ကျာ ယဝ်ရဂွံဖာပ်ဗစထောံမ္ဂး အန္တရာဲလာဲလေၚ်ရ။
(၄) ယြဴပူဂဵုမွဲ ယဝ်ရကိုန်ဒတုံပ္ဍဲနုၚ်ထဝ်မ္ဂး ဒယှ်ပြကတ်ရ၊ မူရဴကိစ္စမွဲမွဲက္တဵုဒှ်မ္ဂး လ္ပဖေက်ညိ၊ ဂွံဇၞးဍာံဍာံရ၊ ယဝ်ရကူဗၞိက်သွံရာန်မ္ဂး ဂွံဒှ်သေဌဳရ၊ ယဝ်ရဒှ်ကောန်ပၞာန်မ္ဂး ဂွံဒှ်သ္ကိုပ်ပၞာန်ရ၊ ယဝ်ရဒှ်ဒၟံၚ်ကောန်သၟိၚ်မ္ဂး ဂွံဒှ်ဨကရာဇ်ရ၊ ချပ်ကသပ်အံၚ် ဇၟာပ်အရာအိုဿီုရ၊ လ္တူကောန်ဇာတ်သမ္ဘာ စွံစိုတ်ကဵုခိုဟ်ညိ၊ ယဝ်ရစွံစိုန်ဟွံခိုဟ်မ္ဂး ညံၚ်ရဴအမာတ်ဝိဓူရ ဒးဘဲပုဏ္ဏက ဒှ်ဂွံဒၟံၚ်ရ၊ ယဝ်ရဒြပ်ရတ်ထဝ်ဩန်ပြေၚ်ဂၠဴကၠေံအာမ္ဂး ညးဒးပလံၚ်နၚ် ဒဵုကဵုစိုပ်သ္ၚိရ၊ လ္တူမိမအ္စာ ကလောဝံသဂမၠိုၚ် မၞုံစိုတ်ရှ်ေသှ်ေရဴဂဴညိ၊ မၞိဟ်တ္ၚဲအဒိုတ်ကဵုတ္ၚဲဗုဒ္ဓဝါဂွံဆိုက်ဗ္ဒက်သၞေံသၞဴမ္ဂး ဂွံခိုဟ်စရောၚ်။
(၅) ယြဴပူဂဵုမွဲ ယဝ်ရဒတုံ ပ္ဍဲအ္စာခါဲသိုက်မ္ဂး ၜိုန်ဂၠာဲဒြပ်ကီုလေဝ် ဟွံဒှ်ဒြပ်ရ၊ ဒးပြံၚ်ဒၞာဲ ဒးသာဲနူကဵုဍုၚ်ကွာန်ရ၊ ကၠောန်ကာပၠန်လေဝ် ဆၜိုတ်မဇ္ၛီုရ၊ ယဲဘဲဒှ်ဂွံရ၊ ဒှ်အမှုဂွံရ၊ ညံၚ်ရဴဂွံဗၠးအန္တရာဲဂှ် ဗဝ်သၟုတ်ပုၚ်ပ္ဍဲကျာ်ညိ၊ မၞိဟ်တ္ၚဲဗုဒ္ဓဝါကဵုမၞိဟ်တ္ၚဲသိုက်ပံၚ်ဖက်ဆိုက်ဗ္ဒက်ညိ၊ မၞိဟ်တ္ၚဲဗြဴဗတိကဵုမၞိဟ်တ္ၚဲသ္ၚိသဝ်ဝေၚ်ပါဲမ္ဂး ခိုဟ်ရ၊ ဩန်ထဝ်ဟလေံလဝ်ညးတုဲ ၜိုန်အာတ်ကီုလေဝ် သွက်ဂွံကလေၚ်ဂွံပၠန်ဂှ် ဝါတ်ဂါတ်ကွေံရ၊ တြုံတၠသ္ၚိ သမ္ဘာလီုလာ်ရ၊ ညးဂြိုဟ်ကဵုဇကုဂှ်လေဝ် နွံဂၠိုၚ်ဒၟံၚ်တုဲ ဆိုက်ဗ္ဒက်ကဵုဌာန်ရတ်ပိပြကာလၟိုန်ညိ။
(၆) ယြဴပူဂဵုမွဲ ယဝ်ရကိုန်ဒတုံ ပ္ဍဲအရုတ်သံက်အလာံမ္ဂး သ္ပဟိုတ်ကဵုဒြပ်ရတ်ထဝ်ဩန်တုဲ ဒှ်အမှုဂွံရ၊ ဒြပ်ရတ်ၜိုန်ရပၞုက်စွံလဝ် ပ္ဍဲဗုၚ်ဂၞဴကီုလေဝ် ညးကၠတ်ဂၠံက်ဏာ ဂွံမာန်ရ၊ ဒးလီုလာ်ရ၊ မၞိဟ်တ္ၚဲဗုဒ္ဓဝါကဵုမၞိဟ်တ္ၚဲသိုက်ဂှ် ယဝ်ရဝေၚ်ပါဲကၠေံမ္ဂး ဂွံဒှ်တသိုက်ရ၊ မၞိဟ်တ္ၚဲသ္ၚိသဝ်ကဵုမၞိဟ်တ္ၚဲဗြဴဗတိပံၚ်ဖက်မ္ဂး ခိုဟ်ရ၊ ဒိုဟ်သၠုၚ်ကျာကဵုဒိုဟ်သၟဝ်ကျာၜါဂှ် လ္ပကွာ်တိတ်တရဴညိဏီ၊ သ္ပဟိုတ်ကဵုကောန်ဇာတ်သမ္ဘာတုဲ ဒှ်ဒဒိုက်စိုတ်ဂွံရ။
(၇) ယြဴပူဂဵုမွဲ ယဝ်ရကိုန်ဒတုံ ပ္ဍဲက္ဍိုၚ်ဗ္တာၚ်မ္ဂး ညံၚ်ရဴသၟိၚ်စက္ကဝဝ် ပိုၚ်ပြဳလဝ်သီုတ္ကံပန် မုက်မတ်ရာၚ်ဆာဲကွေံရ၊ ပိုန်ဟာန်ဒြပ်ရတ်က္တဵုဒှ်ရ၊ ညးတၞဟ်သ္အာၚ် ဒးကၠုၚ်ခကွာဲ သဳကၠဳတံဇိုၚ်ဇကုရ၊ အရာမချပ်ဏာ ကသပ်အံၚ်ရ၊ သမ္ဘာနူကဵုဒိုဟ်အၚာဂှ် ညးဒးပလံၚ်နၚ်ရ၊ အန္တရာဲအိုဿီု သ္ဂောံလာဲလေၚ်ရ၊ အံၚ်ဇၞးသတြုရ၊ ညးတၞဟ်သ္အာၚ် ဗိုၚ်ရီုဗၚ်ထံက်ပၚ်တုဲ ဒှ်သၟိၚ်ဂွံရ။
(၈) ယြဴပူဂဵုမွဲ ယဝ်ရကိုန်ဒတုံ ပ္ဍဲရုပ်ကမၠတ်မ္ဂး ၜိုန်ရပ္ကောံဒြပ်ရတ်ကီုလေဝ် ဟွံဒှ်ရ၊ ညံၚ်ရဴမကြေဟ် ထောံဖျေံပ္ဍဲၜဳကီုရ၊ သ္ပဟိုတ်ကဵုကမၠတ်ကၠတ်တုဲ ဒးလီုလာ် လာဲလေၚ်တုဲ ဍာ်ရမတ်ဒးဒဇူရ၊ ဒှ်ဓဝ်စံၚ်တူ သောကပရိဒေဝရ၊ ၜိုန်ဒှ်အမှုကီုလေဝ် ဒးကျရ၊ ဒးအဆုက်ထံၚ်ဒှ်ဂွံရ၊ ယဝ်က္တဵုဒှ်ယဲဝေဒနာမ္ဂး ကဵုဒါန်သ္ၚာ ပူဇဴပုၚ်သၟုတ် ပၟတ်ပၞာၚ်သ္ဍဴလၟိဟ်အာယုက်တုဲ အန္တရာဲလာဲလေၚ်ရ၊ မၞိဟ်ဗြဴမၞုံကဵုယဲဒိုက်ဂှ် လ္ပဒုၚ်တဲညိ၊ က္ဍိုၚ်ဇၞောဝ်လၟိဟ်အာယုက် ထံက်ဇြဲ လးဒဒန် ဗလးကမ္ဂး ခိုဟ်သန်ရ၊ ဍောၚ်ဓရ်သဳလပၠန်လေဝ် မၚ်မွဲလဝ်ကဵုဗိုန်ညိ။
(၉) ယြဴပူဂဵုမွဲ ယဝ်ရကိုန်ဒတုံပ္ဍဲရုပ်အ္စာသဝ်မ္ဂး စိုတ်သၠုၚ်တုဲ ဒးကြအ်ဆီရ၊ ၜိုန်ညးတၞဟ်သ္အာၚ် ဟီုခိုဟ်ကီုလေဝ် ဟွံဒးကတောဝ်ရ၊ ကတဵုဒှ်ယဲဂွံရ၊ ဒိုဟ်ဗၟံက် ယဝ်ရကၠောန်စကမၠောန်မ္ဂး ကလိဂွံလာပ်ရ၊ ဒိုဟ်သ္ၚိသဝ်မွဲ ဝေၚ်ပါဲကၠေံညိ၊ ပြေၚ်ဂၠဴကၠေံတုဲ ကလိဂွံဂှ် ဇြိုၚ်သန်ကွေံရ၊ ဒးပြးသာဲနူကဵုသမ္ဘာဒှ်ဂွံရ၊ နူဂယးပြဟ် ပူဇဴပၟတ်သ္ဍဴလၟိဟ်အာယုက်ညိ ဂွံခိုဟ်စရ။
(၁၀) ယြဴပူဂဵုမွဲ ယဝ်ရကိုန်ဒတုံ ပ္ဍဲရုပ်သၟိၚ်ရာဟုမ္ဂး ဒးပြးဆာဲသာဲနူကဵုသ္ၚိရ၊ က္တဵုဒှ်ဓဝ်စံၚ်တူ ပူမှ်ရ၊ ယဲကျာလေဝ်ဒှ်ရ၊ ဟုံဍာ်လေဝ်မှာဂွံရ၊ စစၞလေဝ်မှာဂွံရ၊ ကူဗၞိက်သွံရာန်ပၠန် ဒးအလီဂွံရ၊ ယဝ်ရဆိုက်ဗ္ဒက် ကျာ်ဓရ်သၚ်မ္ဂး အန္တရာဲလာဲလေၚ်ရ၊ ပြေၚ်ဂၠဴကၠေံမ္ဂး ကလိဂွံပၠန်ဂှ် လံကွေံရ၊ ယဝ်ရဒှ်အမှုမ္ဂး ဒြပ်ရတ်လာဲလေၚ် ဒးကျရ၊ ပူဇဴက္ဍိုၚ်ဇၞောဝ် ပၟတ်ပၞာၚ်သ္ဍဴ ဗွဲဒိုဟ်ရာဟုညိ၊ ဂွံခိုဟ်စရောၚ်။
(၁၁) ယြဴပူဂဵုမွဲ ယဝ်ရကိုန်ဒတုံ ပ္ဍဲနုၚ်ဩန်မ္ဂး ဒှ်ဇၞော်ညးတုဲ မုက်မတ်ရာၚ်ဆာဲရ၊ ကတ်ကွတ်ပညာအံၚ်ဇၞးရ၊ ရဲသၟိၚ်တံဒးရီုဗၚ်ထံက်ပၚ်ရ၊ ကူဗၞိက်သွံရာန်လေဝ်ခိုဟ်ရ၊ သမ္ဘာမၞုံကဵုစိုတ်စရိုတ်တပ်တးဂှ် ကလိဂွံရ၊ ယဝ်ရပံၚ်ဖက်ကဵု နာံအၚာကဵုနာံဗြဴဗတိမ္ဂး အံၚ်ဇၞးအမှုရ၊ ယဝ်ရပံၚ်ဖက်ကဵု နာံအဒိုတ်ကဵုနာံစန်မ္ဂး ဒးလီုလာ်ရ၊ ဝေၚ်ပါဲကၠေံညိ။
(၁၂) ယြဴပူဂဵုမွဲ ယဝ်ရကိုန်ဒတုံ ပ္ဍဲကိုန်မၞိဟ်ဒးကၠေၚ်မ္ဂး ုးဆဵုဘဲဇၞော်ကဵုဒြဟတ် ဒှ်ဂွံရ၊ ဒှ်အမှု စိုပ်ရုၚ်သၟိၚ်တံ ဒှ်ဂွံရ၊ က္တဵုဒှ်ယဲဝေဒနာတုဲ ၜိုန်ကော်နၚ်အ္စာသဝ်ဂၠိုၚ်ကီုလေဝ် လွဳပရာဝါတ်ဂါတ်ကွေံရ၊ မၞိဟ်နူကဵုဒိုဟ်ဗၟံက် ကၠတ်ဒြပ်ဇကုဒှ်ဂွံရ၊ နာံဗုဒ္ဓဝါကဵုနာံသ္ၚိသဝ် ယဝ်ရရီုဗၚ်ဇကုမ္ဂး ဂွံဗၠးအန္တရာဲရ၊ ပြေၚ်ဂၠဴကၠေံတုဲ ဟွံကလိဂွံရ၊ ပူဇဴက္ဍိုၚ်ဇၞောဝ် ပၞာၚ်သ္ဍဴပ္ဍဲကျာ်မ္ဂး ခိုဟ်သန်ရ။
ကိုန်နကျတ်ဂိတုစှ်ၜါ
၂၇ - (နက်သတ်ထဲရ)
(နက်သတ်သောဝ်)
ကိုန်က္ၜၚ်
၅      ၁၄       ၂၃          ၄   ၆   ၁၃  ၁၅   ၂၂  ၂၄          ---        × ၃   ၇   ၁၂  ၁၆   ၂၁  ၂၅  +          ၂   ၈   ၁၁  ၁၇   ၂၀  ၂၆          ၁   ၉   ၁၀  ၁၈   ၁၉  ၂၇
'''နူကဵုနက်သတ်မွဲ ရိုဟ်ဗက်အာလၟေၚ်ၚ်တုဲ ဒၞာဲမစိုပ်နက်သတ်ဇကု က္တဵုဒှ်မၞိဟ်ဂှ် ဂၞန်တးကေတ်ရ။ '''
ကိုန်တၟံသိန္နရာဇ်
* ဗီုတၟံသိန္နရာဇ် ၁၀ ၊ ၉               ၁၁ ၊  ၈               ၁၂ ၊  ၇  ၁၆ ၊ ၁၅ ၊ ၁၄ ၊ ၁၃ ၊  ၆ ၊ ၅ ၊ ၄ ၊ ၃ ၊  ၁၇ ၊ ၁၈ ၊ ၁၉ ၊ ၂၀ ၊ ၂၇ ၊ ၀ ၊ ၁ ၊ ၂ ၊              ၊ ၂၁ ၊ ၂၆ ၊              ၊ ၂၂ ၊ ၂၅ ၊              ၊ ၂၃ ၊ ၂၄ ၊
ကိုန််ရံၚ်ဂၠဴ ဍာ်ဂၠိုၚ်-ဍာ်အောန်
'''
၁။ ယဝ်ရတ္ၚဲအဒိုတ်မံက်မ္ဂး ဒးမုက်ဂၞန်မွဲတုဲ ဍာ်ပ္ဍဲဂတာဇိုၚ်ဂၠဴရ ပ္ဍဲသၞာံဂှ် ဍာ်အောန်ရ။
၃။ တ္ၚဲအၚာမံက်မ္ဂး ဒးဂၞန်ပိတုဲ ဍာ်ပ္ဍဲသၟဝ်ဗုၚ်ဂၠဴရ၊ ဍာ်ပ္ဍဲသၞာံဂှ် ဍာ်ဆၜိုတ်ဗၞတ်ရ။
၄။ ဗုဒ္ဓဝါမံက်မ္ဂး ဒးဂၞန်ပန်တုဲ ဍာ်ပ္ဍဲသၟဝ်ကံဂၠဴရ၊ သၞာံဂှ် ဍာ်ဒးသၞောတ်ရ။
၅။ တ္ၚဲဗြဴဗတိမံက်မ္ဂး ဒးဂၞန်မသုန်တုဲ ဍာ်ပ္ဍဲသၟဝ်ထၟၚ်ဂၠဴရ၊ ဗၞတ်ဍာ်ဂၠိုၚ်ညိရ။
၆။ တ္ၚဲသိုက်မံက်မ္ဂး ဒးဂၞန်တြဴတုဲ ဍာ်ပ္ဍဲလတူစးဂၠဴရ သၞာံဂှ် ဍာ်ဂၠိုၚ်ရ။
၇။ တ္ၚဲသ္ၚိသဝ်မံက်မ္ဂး ဒးဂၞန်ထပှ်တုဲ ဍာ်ပ္ဍဲတၞုၚ်ဂြၚ်ဂၠဴရ၊ သၞာံဂှ်ဍာ်ဇၞော်လောန် ဗၠိုက်အိုတ်ရ။
ကိုန်အရုတ်
သၟိၚ် သေဌဳ --၊-- အ္စာ တၠအဒိုက်
နူတၠအဒိုက်သ္ပတမ် ရိုဟ်တိုန်အာ လ္ပာ်အ္စာတုဲ ဒၞာဲအာယုက်ဇကုစိုပ်ဂှ် ဂၞန်တးကေတ်ရ၊ ဂိတုလေဝ်ဂွံရ၊ တ္ၚဲလေတ်ဂွံရ။
၆  ၁   ၂      ၇  ၅   ၄   ၃
ယြဴညးမွဲ ယဝ်ရသၟိက်ရံၚ်စ ပ္ဍဲကိုန်အရုတ်ဏံမ္ဂး တန်အာယုက် စကဵုထပှ် မုက်ဂၞန်သှ်ေဂှ် ဗှ်ရံၚ်ကေတ်ဗွဲသၟဝ်တေံညိ။
(၁) သှ်ေမွဲမ္ဂး ကိုန်ဒတုံပ္ဍဲက္ဍိုပ်အရုတ်တုဲ ကသပ်ဇကုချပ်လဝ်ဂှ် အံၚ်ဇၞးရ၊ လ္ပယှအ်ထောံ လွဳပရာညိ ဂွံဒှ်တသိုက်ရ၊ သတ်ဇိုၚ်ပန် သတ်ဇိုၚ်ၜါ လာပ်လုပ်ကၠုၚ်ဂှ် ယဝ်ရ ဇကုဒုၚ်တဲမ္ဂး ပိုန်ဟာန်ဒြပ်ရတ်တၞဟ်သ္အာၚ် သွက်မလုပ်ကၠုၚ်ဂှ် ဟၟဲရ၊ ဍေံပြေဟဲအာရ ဒးကွာ်တရဴဒှ်ဂွံရ ဒးပြံၚ်ဂအာၚ်ဒှ်ဂွံရ ကူဗၞိက်သွံရာန်ပၠန် ဒးအာဌာန်သ္ၚောဲဒှ်ဂွံရ၊ ယဝ်ရဃောကၠောန်ဒၟံၚ်ကမၠောန် သၟိၚ်တံမ္ဂး မွဲတ္ၚဲကဵုမွဲတ္ၚဲ ဍေံဟွံညဳသာဒှ်ဂွံရ၊ ပ္ဍဲကဵုဇကု က္တဵုဒှ်ယဲဂွံရ။
(၂) သှ်ေၜါမ္ဂး ကိုန်ဒတုံလ္ပာ်တဲပုၚ်တုဲ စိုတ်ဟွံတန်ကြန်ရ၊ လဆောဝ်စိုတ်ကေဝ်သ္ဇုၚ် လဆောဝ်ဟွံကေဝ်သ္ဇုၚ် ဒှ်တဴဒၟံၚ်လၟိုန်ရ၊ ကၠောန်မာန်မ္ဂး ကလိဂွံပိုန်ဟာန်ဒြပ်ရတ် ဆၜိုတ်ဗၞတ်ရ၊ ဟီုဂလာန်ပၠန် အာဏာပါၚ်ဟွံမွဲရ၊ ညးတၞဟ်သ္အာၚ်ဟွံယိုက်ဒိုက်စရ၊ သွက်ဂွံဒှ်အမှုဂှ် ဟွံမွဲရ၊ ၜိုန်ဒှ်အမှုပၠန်လေဝ် အိန်ရဳဟွံလီုရ၊ လတူကလောကောဒေံဂမၠိုၚ် က္တဵုဒှ်သေက်ဇဵုဂွံရ၊ ပြေဟဲပြဟ်ရ၊ နူကဵုဇကုမံၚ်ဂှ် ဗွဲဒိုဟ်သၟဝ်ကျာကီု၊ ဗွဲဒိုဟ်ပလိုတ်ကီု၊ ၜိုန်ရဒးအာကီုလေဝ် ချပ်စၚ်ခြၚ်တုဲ အာညိ၊ က္တဵုဒှ်ယဲဂွံရ။
(၄) သှ်ေပန်မ္ဂး ကိုန်ဒတုံပ္ဍဲဍုတ်ဗတတုဲ ဟီုဂလာန်ပၠန် ချပ်စၚ်ခြၚ်တုဲ ဟီုညိ၊ ဟီုဂလာန်ပၠန် အာဏာပါၚ်ညိရောဟွံမွဲရ၊ ၜိုန်ချပ်လဝ်ကသပ် ဇၞော်ဗွဲမလောန်ကီုလေဝ် ဟွံဗၠးဒုဟ်ရ၊ ရာန်ဂၠိက်ယာတ်ဗၠေတ်မှာရာ ဒှ်ဂွံဒၟံၚ်ရ၊ မၞိဟ်သမၠီုဂှ် ထေၚ်ဂးပူဂဵုတၠပညာတုဲ ဒုၚ်ဒးတဲဒှ်ဂွံကီုရ၊ မၞိဟ်ဒှ်ဒၟံၚ်သၟဝ်ဇကုဂှ် ဂြိုဟ်ကဵုဇကုဒှ်ဂွံရ၊ ပ္ဍဲပိုန်ဟာန်ဒြပ်ရတ်ပၠန် ဟွံဗၠးဘဲပၟတ် ဘဲကမၠတ်ဒှ်ဂွံရ၊ သၞသတြုပ္ဍဲ ဇၞော်ကဵုဒြဟတ်ရ၊ မၞိဟ်တ္ၚဲသ္ၚိသဝ်ကဵုမၞိဟ်တ္ၚဲဗုဒ္ဓဝါ သ္ပသၞသတြုကဵုဇကုတုဲ ဟွံချိုတ်က္ဍၚ်ရောၚ်၊ ဂျိုၚ်ဒၟံၚ်ညိဏီရ၊ က္တဵုဒှ်ယဲပဿဴ ကၠဵုပရအ်ကိတ် ဂဂဳအယဴကိတ် ဒှ်ဂွံရောၚ်။
(၅) သှ်ေမသုန်မ္ဂး ကိုန်ဒတုံပ္ဍဲဇိုၚ်ပါဲတုဲ ဗီုကိုန်ဒတုံပိ ပ္ဍဲဇိုၚ်ပုၚ်တေံကီုရ။
(၆) သှ်ေတရဴမ္ဂး ကိုန်ဒတုံပ္ဍဲပါဲတုဲ ဗီုကိုန်ဒတုံၜါ ပ္ဍဲတဲပုၚ်ကီုရ။
(၇) သှ်ေသုညမ္ဂး ကိုန်ဒတုံပ္ဍဲဗုၚ်ဂၞဴတုဲ ဂၞဴလီုဒှ်ဂွံရ၊ ဗုၚ်ဂိဒှ်ဂွံရ၊ ဗွဲဒိုဟ်ပလိုတ်ဂှ် လ္ပအာညိ၊ ဒှ်အမှုကဵုမၞိဟ်ဗြဴကီု ဒှ်အမှုဗ္ၚကီု ဒှ်အမှုချေံကီု ယဝ်ရဒှ်အမှုမ္ဂး မၞိဟ်တ္ၚဲအဒိုတ်ကဵုမၞိဟ်တ္ၚဲသိုက်ၜါဂှ် ကဵုအာဂတပၠတရဴမ္ဂး ခိုဟ်သန်ရ။
ကိုန်သၞဲလ္ၚီ
(က) သ္ပဟိုတ်ကဵုဆီကျာတုဲ မချဳဇတဝ်ဂှ် မၞုံမွဲသာ်။
(ခ) သ္ပဟိုတ်ကဵုနိမိတ်ခိုဟ် ဟွံခိုဟ်တုဲ မချဳဇတဝ်ဂှ် မၞုံမွဲသာ်။
၁။ က္ဍဟ်ချဳမ္ဂး သ္ဂောံဒုၚ်ပူဇဴသၟိၚ်ရ၊ မိတ်သဟာဲဆာန်ဂှ်လေဝ် မဂွံဆဵုရ။
၂။ ဂၞေၚ်.က္ဍိုပ်လ္ပာ်ပါဲချဳမ္ဂး သ္ဂောံမိၚ်ပရိုၚ် သ္ဇိုၚ်ခိုဟ်ရ၊ ချပ်ကသပ်လေဝ်ဍိုက်ပေၚ်ရ။
၃။ ဂၞေၚ်.က္ဍိုပ်လ္ပာ်ပုၚ်ချဳမ္ဂး ကလိဂွံလာဘ်ဗဇဴရ။
၄။ ကၞေၚ်မတ်လ္ပာ်ပုၚ် (ဗွဲလ္တူ)ချဳမ္ဂး ကလိဂွံလာဘ်ရ၊ မိတ်သဟာဲဆာန်လေဝ် သ္ဂောံဆဵုရ။
၅။ သော်ကၞေၚ်မတ်လ္ပာ်ပုၚ် (ဗွဲသၟဝ်)ချဳမ္ဂး ဒှ်သၞသတြုကဵုညးသ္အာၚ်ရ၊ မၞိဟ်သ္ဍိုက်ဆာန်လေဝ် သ္ဂောံဆဵုရ၊ ဗြဴလေဝ်ကလိဂွံရ။
၆။ ကၞေၚ်မတ်လ္ပာ်ပါဲ (ဗွဲလ္တူ)ချဳမ္ဂး ချပ်ကသပ်အံၚ်ရ မိတ်သဟာဲပြဲလေဝ် သ္ဂောံဆဵုရ။
၇။ သော်ဂတာပ်မတ် (ဗွဲသၟဝ်) လ္ပာ်ပါဲချဳမ္ဂး ပွမ္ဒးဘဲရ။
၈။ ကတောဝ်လ္ပာ်ပုၚ်ချဳမ္ဂး သ္ဂောံဒှ်တသိုက်ရ။
၉။ ကတောဝ်လ္ပာ်ပါဲချဳမ္ဂး ပွမဒှ်သၞသတြုကဵုညးတၞဟ်သ္အာၚ်ရ၊ ပိုန်ဟာန်ဒြပ်ရတ်လေဝ် ကလိဂွံရ။
၁၀။ မုဟ်လ္ပာ်ပုၚ်ချဳမ္ဂး ညးသ္ဍိုက်ဆာန်ရ၊ ကလိဂွံမိတ်သဟာဲပြဲရ။
၁၁။ မုဟ်လ္ပာ်ပါဲချဳမ္ဂး သ္ဂောံဒှ်တသိုက်ရ။
၁၂။ က္ဍိုပ်ချဳမ္ဂး ယဝ်ရဒှ်ဒၟံၚ်ဗၠာဲမ္ဂး ကလိဂွံဗြဴရ၊ ယဝ်ရဒှ်ဒၟံၚ်မၞိဟ်ဇၞော်မ္ဂး ကလိဂွံလာဘ်ရ။
၁၃။ သၟန်ပါၚ်သၟဝ်ဗွဲလ္ပာ်ပုၚ်ချဳမ္ဂး ပွမဟီုဂလာန်သေက်ဇဵုရ၊ သၞသတြုလေဝ်သ္ဂောံဒှ်ရ။
၁၄။ သၟန်ပါၚ်လ္ပာ်ပါဲဗွဲသၟဝ်ချဳမ္ဂး ပွမဂွံဟီုဂလာန်ကဵုညး ဇကုမသ္ဍိုက်ဆာန်ရ။
၁၅။ သၟန်ပါၚ်လ္ပာ်ပုၚ် ဗွဲလ္တူချဳမ္ဂး သ္ဂောံမိၚ်ပရိုၚ်သ္ဇိုၚ်နူဇမ္ၚောဲရ။
၁၇။ ထၟၚ်ချဳမ္ဂး သ္ပဟိုတ်ကဵုဂလာန်ဇကုတုဲ ပွမ္ဒးဒှ်အမှုရ။
၁၈။ ကအ်ချဳမ္ဂး ဂွံကျိုၚ်ကယျိုၚ်ကယျဝ်ရ၊ ထဝ်ဩန်လေဝ်ကလိဂွံရ၊ သ္ဂောံပြာကတ်ရ၊ သ္ဂောံထေက်ဒုၚ်ပူဇဴကဵုညးတၞဟ်သ္အာၚ်ရ။
၁၉။ ပၞးပုၚ်ချဳမ္ဂး ကလိဂွံဗြဴရ၊ ပြေၚ်ဂၠဴချေံလေဝ် ကလိဂွံရ၊ ပွမ္ဒးကယျာန်ဒွါတ် ကဵုဗြဴဇကုလေဝ်ဒှ်ဂွံရ။
၂၀။ ပၞးပါဲချဳမ္ဂး ကလိဂွံလာဘ်ဗဇဴရ၊ ပွမဒှ်သၞသတြုကဵုညးသ္အာၚ်ရ။
၂၁။ ဂၞဴဍောတ်လ္ပာ်ပုၚ်ချဳမ္ဂး သ္ဂောံဒယှ်ပြာကတ်ရ။
၂၂။ ဂၞဴဍောတ်လ္ပာ်ပါဲချဳမ္ဂး ညးတၞဟ်လီၜန်ဇကုတုဲ ပွမ္ဒးလာဲလေၚ်ရ၊ (ဘဲအန္တရာဲလေဝ် ပွမ္ဒးဆဵုရ)။
၂၃။ စးချဳမ္ဂး ကလိဂွံဂၠိက်ယာတ်ရ။
၂၄။ တဲလ္ပာ်ပုၚ်ချဳမ္ဂး ကလိဂွံမိတ်သဟာဲရ၊ စၞခိုဟ်လေဝ်ဂွံစရ၊ ကလိဂွံဒြပ်ရတ် နုကဵုသ္ဍိုက်ဆာန်ဇကုရ။
၂၅။ တဲပါဲချဳမ္ဂး ညးတၞဟ်သ္အာၚ် ကၠုၚ်ကဵုဒြပ်ရတ်ကဵုဇကုရ၊ ဒြပ်ရတ်နူညး မသ္ဍိုက်ဆာန်ဇကုဂှ်လေဝ် ကလိဂွံရ။
၂၆။ သ္ပာတဲပုၚ်ချဳမ္ဂး ဂွံစစၞအာဟာရခိုဟ်ရ။
၂၇။ သ္ပာတဲပါဲချဳမ္ဂး ဟွံခိုဟ်ရ၊ ကြဴကြာတ်ထောံက္ဍိုပ်ညိ။
၂၈။ ဩိုဟ်လ္ပာ်ပုၚ်ချဳမ္ဂး သ္ဂောံခိုဟ်စရ၊ စိုတ်လေဝ်သ္ဂောံဒှ်တသိုက်ရ။
၂၉။ ဩိုဟ်လ္ပာ်ပါဲချဳမ္ဂး စိုတ်ဒးစံၚ်တူရ။
၃၀။ ပေါၚ်လိုတ်ချဳမ္ဂး ကလိဂွံဒြပ်ရတ်ရ၊ မိတ်သဟာဲပြဲလေဝ်ကလိဂွံရ။
၃၁။ ဗုၚ်ဂၞဴလ္ပာ်ပုၚ်ချဳမ္ဂး ဂွံစစၞအာဟာရခိုဟ်ရောၚ်။
၃၂။ ဗုၚ်ဂၞဴလ္ပာ်ပါဲချဳမ္ဂး ကလိဂွံလာဘ်ရ။
၃၃။ ကောန်ဂြိုဟ်ချဳမ္ဂး ကလိဂွံမိတ်သဟာဲပြဲရ၊ ဒြပ်ရတ်လေဝ် ကလိဂွံရ။
၃၄။ ကၞိၚ်လ္ပာ်ပုၚ်ချဳမ္ဂး သ္ဂောံစစၞအာဟာရခိုဟ်ရောၚ်။
၃၅။ ကၞိၚ်လ္ပာ်ပါဲချဳမ္ဂး ပွမ္ဒးဟီုတွံကဵုညးတၞဟ်သ္အာၚ်ရ။
၃၆။ ကၞေၚ်လ္ပာ်ပုၚ်ချဳမ္ဂး ကလိဂွံတွဳဝါရဂၠိုၚ်ရောၚ်။
၃၇။ ကၞေၚ်လ္ပာ်ပါဲချဳမ္ဂး ပွမ္ဒးကယျာန်ဒွါတ် သေက်ဇဵုတၞဟ်သ္အာၚ်ရ။
၃၈။ ဣိန်ရဳဇကုချဳမ္ဂး ကလိဂွံဗြဴပြဲရ၊ ပွမ္ဒးဟီုဂလာန်ကဵုညးတၞဟ်သ္အာၚ်ရ။
၃၉။ တၚပ်ဇိုၚ်တဲချဳမ္ဂး ဒြပ်ရတ်ကၠေံရ။
၄၀။ စၞာံစးလ္ပာ်ပုၚ်ချဳမ္ဂး ကလိဂွံဒြပ်ဂၠိုၚ်ရ။
၄၁။ စၞာံစးလ္ပာ်ပါဲချဳမ္ဂး ဒြပ်ရတ်ကၠေံရ။
၄၂။ တမ်လ္တက်လ္ပာ်ပုၚ်ချဳမ္ဂး ကလိဂွံဒြပ်ရတ်ရ။
၄၄။ တၚ်ပုတ်လ္ပာ်ပုၚ်ချဳမ္ဂး ဂွံဍိုက်စိၚ်ချေံရောၚ်။
၄၅။ တၚ်ပုတ်လ္ပာ်ပါဲချဳမ္ဂး သ္ဂောံဒှ်တသိုက်ရ၊ (သ္ပဟိုတ်ကဵုသမ္ဘာတုဲ ပွမ္ဒးဆဵုဘဲအန္တရာဲရောၚ်)။
၄၆။ ဂၞိၚ်ချဳမ္ဂး ဒြပ်ရတ်ကၠေံရ။
၄၈။ ဒဳလ္ပာ်ပါဲချဳမ္ဂး ဂွံဟီုဂလာန်ကဵုညးမသ္ဍိုက်ဆာန်ရ။
၅၀။ တၚပ်တၚ်က္ၜံၚ်လ္ပာ်ပါဲချဳမ္ဂး ဒှ်သၞသတြုပွမသေက်ဇဵုရ။
၅၃။ မတ်စိၚ်လ္ပာ်ပုၚ်ချဳမ္ဂး သ္ဂောံခိုဟ်စရောၚ်။
၅၄။ မတ်စိၚ်လ္ပာ်ပါဲချဳမ္ဂး ကလိဂွံဍိက်ရ၊ ညးဂြိုဟ်ကဵုဇကုရ။
၅၈။ ဇိုၚ်လ္ပာ်ပါဲချဳမ္ဂး ပွမဒှ်သေက်ဇဵုကဵုဗြဴသမ္ဘာရ။
၅၉။ တှ်လ္ပာ်ပုၚ်ချဳမ္ဂး ဒြပ်ရတ်ကၠေံဗဒန်ရ။
၆၀။ တှ်လ္ပာ်ပါဲချဳမ္ဂး ကလိဂွံလာဘ်ဗဇဴရောၚ်။
၆၁။ တဲလ္ပာ်ပုၚ်ချဳမ္ဂး သ္ဂောံဒုၚ်ပူဇဴသၟိၚ်တံရ။
၆၂။ တဲလ္ပာ်ပါဲချဳမ္ဂး ကလိဂွံလာဘ်ဗဇဴရောၚ်။
ပရောလ္ပံညာတ်
၁။ လပံညာတ်ဂွံသုၚ်ဍာ်ပဿဴမ္ဂး ကလိဂွံလာဘ်နူဇသ္ၚောဲရ။
၂။ လပံညာတ်ဂွံသုၚ်ဍာ်ကြုၚ်မ္ဂး ဒယှ်ပြာကတ်ရ။
၃။ လပံညာတ်ဂွံသုၚ်ဍာ်တှ်မ္ဂး ကလိဂွံဒြပ်ရတ်ရ၊ ဒယှ်ပြာကတ်ရ။
၄။ လပံညာတ်ဂွံသုၚ်ဍာ်သာဲမ္ဂး ချပ်ကသပ်အံၚ်ရ၊ ကလိဂွံလာဘ်ဗဇဴရ။
၅။ လပံညာတ်ဂွံသုၚ်ဍာ်နုၚ်ထဝ်မ္ဂး သ္ဂောံဒှ်သၟိၚ်ရ။
၆။ လပံညာတ်ဂွံသုၚ်ကၠေၚ်လ္ၚဴမ္ဂး ဓဝိၚ်စိုတ်လာဲလေၚ်တုဲ သ္ဂောံအာစိုပ်ဒဒှ်တသိုက်ရ။
၇။ လပံညာတ်ဂွံသုၚ်ဍာ်တှ် ညးစုတ်ကဵုပ္ဍဲခရော်ထဝ်မ္ဂး ကလိဂွံလာဘ်ဇၞော်ရ။
ပရောလ္ပံညာတ်ဍိုက်တၞဟ်ဟ်
၁။ လပံညာတ်ဍိုက်ဝဝ် ဍိုက်ပြာသာဒ်မ္ဂး ကလိဂွံလာဘ်ဇၞော်ရ။
၂။ လပံညာတ်ဂွံဍိုက်ချေံမ္ဂး ဂွံဒှ်ညးမၞုံကဵုကြက်ဒြပ် ဗွဲမဂၠိုၚ်ရ။
၃။ လပံညာတ်ဂွံဍိုက်ကျာံမ္ဂး ဇၞးသတြုရ။
၄။ လပံညာတ်ဂွံဍိုက်က္ၜၚ်ဂၠုၚ်မ္ဂး ဂွံဒှ်ညးဇၞော်သၠုၚ်ပြဲရ။
၅။ လပံညာတ်ဂွံဍိုက်စိၚ်ဗ္တာၚ်မ္ဂး ယဝ်ရဒှ်ဒၟံၚ်ကောန်သၟိၚ်မ္ဂး ဂွံအာစိုပ်ဒဒှ်ဨကရာဇ်ရ၊ ယဝ်ဒှ်ဒၟံၚ်ကောန်မၞိဟ်ဇၞော်မ္ဂး သ္ဂောံအာစိုပ်ဒဒှ်အမာတ်ရ၊ ယဝ်ရကောန်ဒိုက်ဂတ်မ္ဂး သ္ဂောံအာစိုပ်ဒဒှ်ပူဂဵုတၠပညာရ။
၆။ လပံညာတ်ဂွံဍိုက်ကွဳချေံမ္ဂး ကလိဂွံသမ္ဘာပြဲရ။
၇။ လပံညာတ်ဂွံဍိုက်ကံဂၠဴမ္ဂး သ္ဂောံခိုဟ်စရ။
၈။ လပံညာတ်ဂွံဍိုက်ဂၠုၚ်ဗၠိုက်မ္ဂး ဟွံခိုဟ်ရ။
၉။ လပံညာတ်ဂွံဍိုက်အုဲသရေၚ်မ္ဂး ဒယှ်ပြာကတ်ရ။
၁၀။ လပံညာတ်ဂွံလိုန်ဒၞပ်မ္ဂး ဒးက္တဵုဒှ်ယဲဒုက္ခဝေဒနာရ။
၁၁။ လပံညာတ်ဂွံဍိုက်ဇြုံဇာတ်မ္ဂး ကလိဂွံကောန်ဗြဴရ။
၁၂။ လပံညာတ်ဂွံဍိုက်ပြေၚ်မ္ဂး ကလိဂွံဍိက်ရ။
၁၃။ လပံညာတ်ဂွံဍိုက်စိၚ် ဂၠဴမ္ဂး ကလိဂွံလာဘ်ဗဇဴရ။
၁၄။ လပံညာတ်ညးတၞဟ်ဍိုက်စိၚ်မ္ဂး ကလိဂွံဒြပ်ရတ်ထဝ်ဩန်ဂၠိုၚ်ရ။
၁၅။ လပံညာတ်ဂွံဍိုက်ကွဳမ္ဂး သ္ဂောံဒှ်သေဌဳရ။
၁၆။ လပံညာတ်ဂွံဍိုက်ကၠမ္ဂး ညးတၞဟ်သ္အာၚ်ယိုက်ဒိုက်ထံက်ပၚ်ဇကုရ။
၁၈။ လပံညာတ်ဇိက်ဗ္ၚကဵုပြေၚ်ဂၠဴမ္ဂး ကလိဂွံလာဘ်ဗဇဴရ။
ပရောလ္ပံညာတ်စ
၁။ လပံညာတ်သုၚ်ဍာ်ကြုၚ်ကီု သုၚ်ဍာ်တှ်ကီု ကလိဂွံဒြပ်ရတ်ရ။
၂။ လပံညာတ်သုၚ်ဍာ်သာဲကီု သုၚ်ဍာ်ကၠေၚ်လ္ၚဴကီု ချပ်ကသပ်အံၚ်တုဲ သဂွံဒှ်တသိုက်ရ။
၃။ လပံညာတ်သုၚ်အရက်သုရာမ္ဂး ဒးဂွိၚ်စံၚ်တူရ။
ပရောလ္ပံညာတ်ဍိုက်ယာန်တၞဟ်ဟ်
၁။ လပံညာတ်ဍိုက်ဝဝ် ဍိုက်ပြာသာဒ်မ္ဂး ကလိဂွံလာဘ်ဗဇဴဇၞော်ရ။
၂။ လပံညာတ်ဍိုက်ချေံမ္ဂး သဂွံပတၠပိုန် ပိုန်ဟာန်ဒြပ်ရတ်ရ။
၃။ လပံညာတ်ဍိုက်ကျာံမ္ဂး ဇၞးသတြုရ။
၄။ လပံညာတ်ဍိုက်ဂၠုၚ်က္ၜၚ်မ္ဂး သဂွံဒှ်ညးမပြဲသၠုၚ်ရ။
၅။ လပံညာတ်ဍိုက်ကွဳချေံမ္ဂး ကလိဂွံသမ္ဘာမပြဲကီု၊ ကလိဂွံဍိက်သ္ကံကီု၊ ချပ်ကသပ်အံၚ်ကီု၊ ကလိဂွံပိုန်ဟာန်ဒြပ်ရတ်ကီုရ။
၇။ လပံညာတ်ဍိုက်ဂၠုၚ်ဗၠိုက်မ္ဂး ဟွံခိုဟ်ရ။
၈။ လပံညာတ်ဍိုက်နုၚ်ထၟာဲမ္ဂး သဂွံဒှ်မၞိဟ်မပြဲသၠုၚ်ရ၊ ဒယှ်ပြာကတ်ရ။
၉။ လပံညာတ်ဍိုက်သရေၚ်မ္ဂး ဂွံဒယှ်ပြာကတ်ရ။
၁၀။ လပံညာတ်ဍိုက်လိုန်ဒၞပ်မ္ဂး ပွမ္ဒးက္တဵုဒှ်ယဲရ။
၁၁။ လပံညာတ်ဍိုက်ဇြုံဇာတ်မ္ဂး ကလိဂွံကောန်မပြဲသၠုၚ်ရ။
၁၂။ လပံညာတ်ဍိုက်အုဲသရေၚ်မ္ဂး ဂွံဒယှ်ပြာကတ်ရ။
၁၃။ လပံညာတ်ဍိုက်လိုန်ဒၞပ်မ္ဂး ပွမ္ဒးက္တဵုဒှ်ယဲရ။
၁၄။ လပံညာတ်ဍိုက်ဇြုံဇာတ်မ္ဂး ကလိဂွံကောန်မပြဲသၠုၚ်ရ။
၁၅။ လပံညာတ်ဍိုက်ပြေၚ်မ္ဂး ကလိဂွံဍိက်သ္ကံရ။
၁၆။ လပံညာတ်ညးတၞဟ်သ္အာၚ်ဍိုက်စိၚ်မ္ဂး ကလိဂွံပိုန်ဟာန်ဒြပ်ရတ်ရ။
၁၇။ လပံညာတ်ဍိုက်စိၚ်မ္ဂး ကလိဂွံလာဘ်ဗဇဴရ။
၁၈။ လပံညာတ်ဍိုက်ကွဳမ္ဂး ကလိဂွံလာဘ်ဗဇဴရ။
၂၀။ လပံညာတ်ဍိုက်ကၠိက်မ္ဂး က္တဵုဒှ်ယဲဝေဒနာရ။
၂၁။ လပံညာတ်ဇိက်ဗ္ၚကဵုပြေၚ်ဂၠဴမ္ဂး ကလိဂွံလာဘ်ရ။
ပရောလ္ပံညာတ်စစၞတၞဟ်ဟ်
၁။ လပံညာတ်စသတ်ဆုမမိက်ကဵုမွဲမွဲမ္ဂး ကလိဂွံလာဘ်ရ။
၂။ လပံညာတ်စမြေက် လ္ဂဝ် မကၞိမ္ဂး ဂွံဒှ်အ္စာညးရ။
၃။ လပံညာတ်သ္ဂောံစသွစာၚ်.သွဂစေံကီု သ္ဂောံစသၠဆုမမိက်ကဵုမွဲမွဲကီု ကလိဂွံလာဘ်ရ။
၅။ လပံညာတ်သ္ဂောံစ မပ္တံကဵုခၟာဲအရုတ် ခၟာဲဒကောတ် အိုဿီုခၟာဲ မမိက်ကဵုမွဲမွဲမ္ဂး ကလိဂွံထဝ်ဩန်ဂၠိုၚ်ရ။
၆။ လပံညာတ်သ္ဂောံစဇွမၞိဟ်မ္ဂး ဒှ်ဒကိုပ်ပၞာန်ရ။
၇။ လပံညာတ်သ္ဂောံစပုၚ်မ္ဂး ကလိဂွံလာဘ်ရ။
၈။ လပံညာတ်သ္ဂောံစဖျုန်ကျာံ ဖျုန်အရုတ် ဖျုန်ၜိုၚ်ပှ်ကၞုဲၚုဲမ္ဂး ကလိဂွံလာဘ်ရ။
၉။ လပံညာတ်သ္ဂောံစကထၞေက်မ္ဂး သမ္ဘာဇကု မ္ဒးအာစိုပ်သ္ၚိညးရ။
၁၀။ လပံညာတ်သ္ဂောံစဇွအုဲအုဲမ္ဂးကီု ကပရာၚ် ဖျုန်ပရာၚ်ကီု၊ ကလိဂွံလာဘ်ရ။
၁၁။ လပံညာတ်သ္ဂောံစဍာ်တှ် တၚ်လာဲဍာ်သာဲမ္ဂး စိုတ်ၜိုဟ်လလံရ။
၁၂။ လပံညာတ်သ္ဂောံစပုၚ်ကဵုတၚ်လာဲမ္ဂး ဟွံခိုဟ်ရ။
၁၃။ လပံညာတ်သ္ဂောံစက္ဍိုပ်ညးမ္ဂး ဂွံဒှ်သေဌဳရ။
၁၄။ လပံညာတ်ဂွံစကြုတ်ဂြိုပ်မ္ဂး ဂွံဒှ်သၟိၚ်ရ။
၁၅။ လပံညာတ်ဂွံစစၞရိၚ်ဂမ္တၚ်မ္ဂး ဟွံခိုဟ်ရ။
၁၆။ လပံညာတ်ဂွံစစၞဍာတ်ဖျးမ္ဂး ဂွံခိုဟ်စရ။
၁၇။ လပံညာတ်ဂွံစဖျုန်ဂျိုၚ်ၚ် ဖျုန်စိန်န်မ္ဂး ဂွံဒှ်သၟိၚ် သ္ကိုပ်ပၞာန်ရ။
၁၉။ လပံညာတ်ဂွံစက္ဍိုပ်မ္ဂး ဂွံဒှ်တသိုက် ဗၞတ်တွဵုရ။
၂၀။ လပံညာတ်ဂွံစပုၚ်လၟုဟ်မ္ဂး ဂွံလာဘ်ရ။
၂၂။ လပံညာတ်တိုန်စသတ်ဆုဗ္ဒဝ် စသတ်ဇြဲမ္ဂး ဂွံဒှ်ဇၞော်နူကဵုကလောဝံသဂမၠိုၚ်ရ။
၂၃။ လပံညာတ်ဂွံစစာၚ်ပရာၚ် ကၠိက်ပရာၚ် အဒါၜိုဟ်မ္ဂးဂွံဒှ်သၟိၚ်ရ။
၂၄။ လပံညာတ်ဂွံစပ္တိုဟ်မ္ဂး ဣဓိဇၞော်ရ။
၂၅။ လပံညာတ်ဂွံစတိ ဂွံစဇဗၠုသၠမ္ဂး ဂွံပတၠပိုန်ဟာန်ဒြပ်ရတ် ထဝ်ဩန်ဂၠိုၚ်ရ။
ပရောလ္ပံညာတ်ရပ်အပေါတ်တၞဟ်ဟ်
၁။ လပံညာတ်ကမၠတ်ဒမၠရပ်ကၠေၚ်ဇကုမ္ဂး ဒးပြံၚ်ကွာန်ရ။
၂။ လပံညာတ်ဂစေံကလော်ပဝ်အာ ရပ်ဂွံမ္ဂး ကလိဂွံပြေၚ်ဂၠဴဂၠိုၚ်ရ။
၃။ လပံညာတ်ရပ်နာ်မ္ဂး သဗ္ဗအန္တရာဲဂမၠိုၚ် လာဲလေၚ်ရ။
၄။ လပံညာတ်ရပ်သၟိၚ်တ္ၚဲ သၟိၚ်ဂိတု သၟိၚ်ကျာမ္ဂး ဂွံဒုၚ်ပူဇဴလာဘ်သၟိၚ်တံရ။
၅။ လပံညာတ်ရပ်ဂၠဴမ္ဂး ဂွံဒှ်ဇၞော်ညးရ။
၆။ လပံညာတ်ရပ်စၟကယျုမ္ဂး ကလိဂွံသ္ၚုဩောံဂၠိုၚ်ရ။
၇။ လပံညာတ်ရပ်ကမ္ဂး ဂွံခိုဟ်စရ။
၉။ လပံညာတ်ရပ်ကၠ ကျာံ ဗ္ၜေံမ္ဂး ကလိဂွံလာဘ်ဗဇဴရ။
၁၀။ လပံညာတ်ရပ်ပါံဒၞပ်ပြေၚ်ဂၠဴမ္ဂး ဂွံဒှ်ဇၞော်ညးရ။
၁၁။ လပံညာတ်တြုံမွဲ ဍေံရပ်တံၚ်ဂြဲဏာဇကု လ္ပာ်ဒိုဟ်သၟဝ်ကျာမ္ဂး ဒှ်လလေၚ်ဖဵုရ။
၁၂။ လပံညာတ်ဗြဴမၞုံကဵုနတ်ဗ္ကေတ် သၞေံတဲကေက် ဍေံကၠုၚ်မိန်ဗန်ဇကုမ္ဂး က္တဵုဒှ်ယဲရ။
၁၃။ လပံညာတ်ရပ်ဒတဲဏာမိမမ္ဂး ကလိဂွံဗြဴသမ္ဘာမပြဲရ။
၁၅။ လပံညာတ်ရပ်သၞာ် ဇၞောဝ်အလာံမ္ဂး ကလိဂွံလာဘ်မပြဲရ။
၁၇။ လပံညာတ်ဂွံရပ်ယိုက်မိန်ကောန်ၚာ်မ္ဂး ဂွံစဂုန်ညးရ။
၁၈။ လပံညာတ်ညးရပ်နၚ်ဂၠဴမ္ဂး ကလိဂွံလာဘ်ရ။
ပရောလ္ပံညာတ်တိုန်ဒၞာဲတၞဟ်ဟ်
၁။ လပံညာတ်တိုန်စဇဗၠုမ္ဂး ဒှ်သၟိၚ်ရ။
၂။ လပံညာတ်တိုန်ဂဇံတၚ်ထွာဲဒၟံၚ် ပ္ဍဲလ္တူက္ဍဟ်ဒဵုမ္ဂး ဂွံဒှ်သၟိၚ်ရ။
၃။ လပံညာတ်တိုန်စိုပ်လ္ဒေါဝ်ဒဵုမ္ဂး ဂွံဒှ်သ္ကိုပ်ပၞာန်ရ။
၄။ လပံညာတ်တိုန်ကျာ်မ္ဂး လာဘ်ဗဇဴနူဒိုဟ်ပန် ကလိဂွံရ။
၅။ လပံညာတ်တိုန်တိဂအုဲဂြုန်မ္ဂး က္တဵုဒှ်ယဲရ။
၆။ လပံညာတ်တိုန်ဂ္ဇံဒၟံၚ် ပ္ဍဲလ္တူတၟံလးမ္ဂး ဂွံဒှ်သၟိၚ်ရ။
၇။ လပံညာတ်တိုန်သ္ၚိကွဳစိၚ် ကွာ်အာကၠုၚ်ဒၟံၚ်မ္ဂး ဒှ်သၟိၚ်ရ။
၉။ လပံညာတ်ဂွာန်တိုန်သၟန်ဩၚ်ၜဳမ္ဂး ဂွံဒှ်ဇၞော်ညးရ။
၁၀။ လပံညာတ်တိုန်ဍိုက်ဂၠုၚ်က္ၜၚ် တိုန်နန်ပြာသာဒ်မ္ဂး ဣဓိဇၞော်ရ။
၁၁။ လပံညာတ်တိုန်ဍိုက်စိၚ်ဂြၚ်မ္ဂး ဂွံဒှ်သၟိၚ်ရ။
၁၂။ လပံညာတ်ဂစက်ဂမာတိုန်ဇကုမ္ဂး ကလိဂွံလာဘ်ဗဇဴရ။
၁၃။ လပံညာတ်ဇြုံပူဂေတ်တိုန်ဇကုမ္ဂး ကလိဂွံသမ္ဘာမပြဲရ။
၁၄။ လပံညာတ်တိုန်တၞံဇြဲမ္ဂး ဂွံဗ္ဒါဲကဵုမိတ်သဟာဲမပြဲသၠုၚ်ရ။
၁၅။ လပံညာတ်တိုန်ၜှ်ပ္ကဴမ္ဂး သွက်ဂွံပူဇဴကျာ်မ္ဂး ဣဓိဇၞော်နူကဵုကလောဂမၠိုၚ်ရ။
၁၆။ လပံညာတ်ပၟတ်ဂဵုတိုန်မ္ဂး ကလိဂွံလာဘ်ဗဖဴရ။
၁၇။ လပံညာတ်တိုန်ၜှ်သတ်ဆုမ္ဂး ဣဓိဇၞော်နူကဵုကလောဂမၠိုၚ်ရ။
၁၈။ လပံညာတ်တိုန်ဍိုက်ပြေၚ်ဂၠဴ ချေံမ္ဂး ဂွံဇၞးသတြုရ။
၁၉။ လပံညာတ်ကလာၚ်တိုန်အာလ္တူအာကာသမ္ဂး ညးဟွံတုပ်ကဵုဇကု ဣဒိဇၞော်ကွေံရ။
ပရောလ္ပံညာတ်တ္ၚဲ ဂိတု-သၟန်သၞံၚ်တၞဟ်ဟ်
၂။ လပံညာတ်သၟိၚ်တ္ၚဲ သၟိၚ်ဂိတု သၟန်သၞံၚ်နက်သတ်လုပ်အာပ္ဍဲဍာ်နုၚ်မ္ဂး ဂွံဒှ်ဥပရာဇာရ။
၃။ လပံညာတ်ဂွံၚိတ်သၟန်သၞံၚ်မ္ဂး ဒှ်သ္ကိုပ်ပၞာန်ရ။
၄။ လပံညာတ်သၟိၚ်တ္ၚဲဂေတ်ဓဝ် သၟိၚ်ဂိတုဂေတ်ဒဝ်မ္ဂး ဂွံဒှ်ဒၟံၚ်သၟိၚ်မပြဲရ၊ ဍုၚ်ကွာန်လေဝ် ၜိုဟ်ရာၚ်ဆာဲရ။
၅။ လပံညာတ်သၟိၚ်တ္ၚဲ သၟိၚ်ဂိတု သၟန်သၞံၚ်လုပ်အမှဲနက်သတ်မ္ဂး ကလိဂွံကောန်ပရဲရ။
၇။ လပံညာတ်သၟိၚ်တ္ၚဲဂြးစပ် သၟိၚ်ဂိတုဂြးစပ်မ္ဂး ၜိုန်ဒိုက်ဝါတ်ကီုလေဝ် ဂွံဒှ်ဥပရာဇာရ။
၈။ လပံညာတ်သၟိၚ်တ္ၚဲ သၟိၚ်ဂိတု ပြဟ်ဒတုံစှ်ေပ္ဍဲသ္ၚိဇကုမ္ဂး ဂွံဒှ်ဥပရာဇာရ။
၉။ လပံညာတ်ကွာ်အာလ္တူကျာ လ္တူစက်ဂိတုတ္ၚဲ သၟန်နက်သတ်မ္ဂး ဂွံဒှ်တြုံမပြဲရ။
ပရောလ္ပံညာတ်တၞဟ်ဟ်သာ်
၁။ လပံညာတ်ဂွံမိၚ်ရမျာၚ်က္ဍိုၚ်သၞိၚ် ဒဗိုန်ဗာတ်ဆေၚ်မံၚ်ကၚ်ဂြဝ်မ္ဂး စိုတ်ဒှ်တသိုက်ရ၊ ပရိုၚ်ခိုဟ်လေဝ်ဂွံမိၚ်ရ။
၂။ လပံညာတ်ဂွံမိၚ်ရမျာၚ်ဂဂဵုတးဖမ်ခရာမ္ဂး ဂွံဒှ်အမာတ်သၟိၚ်ရ။
၃။ လပံညာတ်ဂွံမိၚ်ရမျာၚ်ညးတၞဟ်ကရေဲက္ညာၚ်သ္ကာတ်မ္ဂး ဒယှ်ပြာကတ်ရ၊ ဒြပ်ရတ်လေဝ် ဂၠိုၚ်ပ္ဍဲဇကုရ။
၅။ လပံညာတ်ဂွံမိၚ်ရမျာၚ်ဂစေံမြာ်ဂြဴမ္ဂး စိုတ်ၜိုဟ်လလံ ဒှ်တသိုက်ရ။
၆။ လပံညာတ်ဍာ်ကမၠိုၚ် က္တဵုဒှ်မိဟ်အိက်ၚာ်မ္ဂး ကောန်ဗြဴဒးကၟာဲရ။
၇။ လပံညာတ်ဂွံမိၚ်ရမျာၚ်ကွိၚ်ဒိပ်ဒေဝတဴမ္ဂး ချပ်ကသပ်အံၚ်ရ၊ ဒယှ်ပြာကတ်ရ၊ ပိုန်ဟာန်ဒြပ်ရတ်ဂၠိုၚ်ရ။
၈။ လပံညာတ်လ္တာက်ဂၠိၚ် တိတ်အုပ်လဝ်ဍုၚ်ကွာန်မ္ဂး ဂွံဒှ်ပူဂဵုတၠပညာရ။
၉။ လပံညာတ်ကြုတ်ဇကု ပူဂေတ်လဝ်ဍုၚ်မ္ဂး ဂွံဒှ်သၟိၚ်ရ။
၁၀။ လပံညာတ်ဒေဝတဴမ္ဂး နွံကဵုဣဓိရ။
၁၁။ လပံညာတ်ကလော်မိစ္ဆာမ္ဂး ဒးစ္ဍးအာဌာန်သ္ၚောဲရ။
၁၂။ လပံညာတ်ကြုတ်ဇကု ပူဂေတ်လဝ်ဍုၚ်မ္ဂး ဂွံဒှ်မၞိဟ်ဇၞော်ရ
၁၃။ လပံညာတ်ဗၠိုက်ဍာ်မ္ဂး က္တဵုဒှ်ယဲရ။
၁၅။ လပံညာတ်ဇကုဇကုဇၞော်တဴမ္ဂး ကလိဂွံပိုန်ဟာန် ဇၞော်ကဵုဒြဟတ်ရ။
၁၆။ လပံညာတ်ခမဳသၚ် ဗဗၞး ဂွံဒှ်တသိုက်ရ။
၁၇။ လပံညာတ်တၞံဆုမၞုံကဵုသတ်ကီု ဒှ်အမှုကီု ဇကုချိုတ်ကီုမ္ဂး ဂွံသိုက်လှိၚ်ပ္ဍဲသၞိၚ်တသိုက်ရ။
၁၈။ လပံညာတ်ဂွံဒၠဝ်က္ဍိုၚ်ဗ္တာၚ်မ္ဂး ဣဓိဇၞော်ရ။
၁၉။ လပံညာတ်ပြာသာဒ် သိုၚ်သ္ၚိမ္ဂး ဂုန်ဇၞော်ရ။
၂၀။ လပံညာတ်ဂွံဟုံစၠန်မြမောဝ်မ္ဂး ကလိဂွံလာဘ်ရ။
၂၁။ လပံညာတ်ဇူသၞိၚ်ဆုမ္ဂး အာယုက်ဂၠိၚ်ရ၊ ဂၠိုၚ်ကဵုတွဳဝါရကလိဂွံရ။
၂၂။ လပံညာတ်တၟံလးမ္ဂး ဂွံဒှ်တသိုက်ရ။
၂၃။ လပံညာတ်ဂွံဟီုဂလာန်ကဵုခမဳ ဗဗၞးတံမ္ဂး ကလိဂွံလာဘ်ဇၞော်ရ။
၂၄။ လပံညာတ်ချေံသိန္ဓဴမ္ဂး အာယုက်ဂၠိၚ်ရ။
၂၇။ လပံညာတ်ဗယုဟ်ဇြၚ်ဂဵုမ္ဂး ဂွံဒှ်အမာတ်သၟိၚ်ရ။
၂၈။ လပံညာတ်ပ္ဍဲကဵုဇကုစၟတယျု ဂမာတိုန်မ္ဂး ကလိဂွံလာဘ်ဗဇဴပြေၚ်ဂၠဴရ။
၂၉။ လပံညာတ်ဇိုၚ်တဲကဝ်မ္ဂး ပွမ္ဒးကၠောန်စၜါဝါ၊ ချပ်ကသပ်အံၚ်ရ။
၃၀။ လပံညာတ်ဂွံပတၠအိန်ထံၚ်ကီု၊ ဂွံတိက်မွဲစွံ မွဲကရောံဝုတ်ကညာတံမ္ဂး ကလိဂွံလာဘ်ဗဇဴရ။
၃၂။ လပံညာတ်က္ဍိုၚ်ဇၞောဝ်အလာံမ္ဂး ဒယှ်ပြာကတ်ရ။
၃၃။ လပံညာတ်ဂွံဂြၚ်စိၚ်ၜါတၞုၚ်မ္ဂး ဂွံသမ္ဘာရ။
၃၄။ လပံညာတ်ဝက်စရှ်ပ္ကဴမ္ဂး ဂွံသမ္ဘာရ။
၃၆။ လပံညာတ်တိချဳမ္ဂး ဂွံဒှ်အမာတ်သၟိၚ်ရ။
၃၇။ လပံညာတ်တၟံသိန္နရာဇ် ဂွံတိက်သ္ပဂၞဳကီု၊ ဂွံလးသကဝ်ပ္ဍဲလ္တူၜဳမှာသၟိတ်ကီု၊ ဂွံတွဳဗွိုၚ်လဝ်မၞိဟ်ဗြဴဂမၠိုၚ်တုဲ ဂွံသိုက်လှိၚ်ဒၟံၚ် ပ္ဍဲသၞိၚ်လောကဳကီုမ္ဂး ယဝ်ရဒှ်ခရှ် ဂွံဒှ်သၟိၚ်ရ၊ ယဝ်ရဒှ်ခမဳ ဂွံဒှ်အ္စာတၠရောၚ် ဂွံဒုၚ်ပူဇဴညးရ။
၃၈။ လပံညာတ်ဂိုဟ်ထီုစေတဳကီု၊ လပံညာတ်ကၠောန်ကၟာၚ်က္ၜိုၚ်ကီု၊ လပံညာတ်တဵုတၞံဗြာတ်ကီုမ္ဂး ယဝ်ဒှ်ဒၟံၚ်ကောန်သၟိၚ် ဂွံဒှ်ဨကရာဇ်ရ၊ ယဝ်ဒှ်ဒၟံၚ်ကောန်ၝောံမၞိဟ်ဇၞော်မ္ဂး ဂွံဒှ်အမာတ်ရ၊ ယဝ်ရဒှ်ဒၟံၚ်ကောန်ဒိုက်ဂတ်မ္ဂး ဂွံဒှ်ပူဂဵုပရဲရောၚ်။
၄၂။ လပံညာတ်ကးက္ဍိုပ်ကီု၊ လပံညာတ်ကအ်ပိုတ်ကီု၊ ရေက်ပအ်ကီုမ္ဂး က္တဵုဒှ်ယဲရ။
၄၃။ လပံညာတ်ဂစေံခ္ဍာ်ဍုန်ဒၟံၚ် ပ္ဍဲလ္တူဝၚ်မ္ဂး ပွမ္ဒးချိုတ်ရ။
၄၄။ လပံညာတ်ဗၞုဟ်ဇြၚ်မ္ဂး ဒးကွာ်တရဴရ။
၄၅။ လပံညာတ်ယိုက်ကောန်ၚာ်မ္ဂး ကလိဂွံလာဘ်ရ။
၄၆။ လပံညာတ်ရိုဟ်ပလီုသ္ၚိမ္ဂး ဒြပ်ရတ်လာဲလေၚ်ရ။
၄၇။ လပံညာတ်ဂြိၚ်ထၟာဲလေတ်ဒၟံၚ် ပ္ဍဲဇကုမ္ဂး ဟွံခိုဟ်ရ။
၄၈။ လပံညာတ်ၚေက်ပြဟ်မ္ဂး က္တဵုဒှ်ယဲရ။
၄၉။ လပံညာတ်ၚေက်လ္တူပြဟ်မ္ဂး ကောန်တြုံက္တဵုဒှ်အန္တရာဲရ။
၅၀။ လပံညာတ်ၚေက်သၟဝ်ပြဟ်မ္ဂး ကောန်ဗြဴက္တဵုဒှ်အန္တရာဲရ။
၅၁။ လပံညာတ်တ္ၚပ်ပြဟ်မ္ဂး ကလောဝံသ က္တဵုဒှ်အန္တရာဲရ။
၅၂။ လပံညာတ်ဗိုက်ဗွိုက်လ္တက်မ္ဂး ဂၞပ်စိုတ်ဍိုက်ပေၚ်ရ။
၅၃။ လပံညာတ်ရေက်သၞေံဇိုၚ်တဲမ္ဂး ဟွံခိုဟ်ရ။
၅၄။ လပံညာတ်ၜိၚ်ကၠောံၜဳကီု၊ လပံညာတ်ကွာ်အာလတူဒဒန်ကီုမ္ဂး ဂၞပ်စိုတ်ဍိုက်ပေၚ်ရ။
၅၅။ လပံညာတ်သၟူဒကဝ်ကီု၊ လပံညာတ်ဇကုကြအ်ကီု၊ ကလိဂွံလာဘ်ဗဇဴရ။
၅၆။ လပံညာတ်ရပ်ဗၞုဟ်ဇြၚ်ကီု၊ လပံညာတ်တသော်ဂၠိၚ်တိုန်ကီုမ္ဂး အာယုက်ဂၠိၚ်ရ။
၅၈။ လပံညာတ်ဗာ်ထပက်ညးမ္ဂး ဂွံဇၞးသတြုရ။
၅၉။ လပံညာတ်အှော်ဗအုံမ္ဂး ဟွံခိုဟ်ရ။
၆၀။ လပံညာတ်ဗြဲဂူဒးဇကုမ္ဂး စိုတ်ၜိုဟ်လလံရ။
၆၁။ လပံညာတ်ဗဝ်တၞံဆုကီု၊ လပံညာတ်မိန်လဝ်ဂြၚ်စိၚ်ကၞုသၚ်မ္ဂး ဂွံဒှ်အမာတ်ရ။
၆၂။ လပံညာတ်ညးဖေက်ဇကုမ္ဂး ညးတၞဟ်ဒးကဵုဒြပ်ရတ်ရ။
၆၃။ လပံညာတ်ဆီဇွောဝ်တိတ်ကီု၊ လပံညာတ်ဇိုၚ်တဲဂၠေံကီုမ္ဂး ဣဓိဇၞော်ကွေံရ။
၆၄။ လပံညာတ်ကြုတ်ပူ ပါတ်လဝ်တ္ကံဇကုကီု၊ လပံညာတ်တိၚ်ထၞစံၚ်ဂြဝ်ကီုမ္ဂး ဒၞာဲမအာစိုပ် ကလိဂွံလာဘ်ရ။
၆၅။ လပံညာတ်ကတ်ဗ္တောန် ကွာ်တရဴ ရပ်ဇၞောဝ်မ္ဂး ကလိဂွံလာဘ်ဇၞော်ရ။
၆၆။ လပံညာတ်ကၠဵုပရအ်ထဍေၚ်ကိတ်ဇကုမ္ဂး ညးဂြိုဟ်ကဵုဇကုရ။
၆၇။ လပံညာတ်စဴၚ်ဍေန်ပၟတ်ပၞာၚ်သ္ဍဴမ္ဂး ဂွံဒယှ်ပြာကတ်ရ။
၆၈။ လပံညာတ်ကလၚ်ပၚ်မှိၚ်ဓရ်မ္ဂး သ္ဂောံဒှ်သၞသတြုကဵုညးတၞဟ်သအာၚ်ရ။
၆၉။ လပံညာတ်တသော်လာဲမ္ဂး ဒြပ်ရတ်ဟုတ်စှ်ေရ။
၇၀။ လပံညာတ်သ္ၚိဇကု စဵုဗိုၚ်လဝ်ဇလမ္ဂး ဒးပ္ဍဵုပ္ဍိုက်ပျဲပျာံကဵုရဲကမၠတ်တံရ။
၇၁။ လပံညာတ်ဂွံကလံညးမ္ဂး ကလိဂွံကောန်မၞုံကဵုဣဓိရ။
၇၂။ လပံညာတ်ကာန်ၚာ်ဂါံအာလ္တူဇကုမ္ဂး ဒြပ်ရတ်ဟုတ်စှ်ေရ။
၇၃။ လပံညာတ်ကလိဂွံဂၠဴမ္ဂး ကလိဂွံဒြပ်ရတ်ရ။
၇၄။ လပံညာတ်တဲပုၚ် ကလှ်တိတ်မ္ဂး ဂွံဒှ်သေဌဳရ။
၇၅။ လပံညာတ်ကွာ်တရဴမ္ဂး ချပ်ကသပ်အံၚ်ရ။
၇၆။ လပံညာတ်ကၞုသၚ်မ္ဂး သၞသတြုလာဲလေၚ်ရ။
၇၇။ လပံညာတ်သ္ဂောံညာတ်ဗိုလ်ပၞာန်စိၚ်ချေံမ္ဂး သ္ဂောံခိုဟ်စရ။
၇၈။ လပံညာတ်စသတ်ဆုမ္ဂး ဒြပ်နူဇမ္ၚောဲ ညးပလံၚ်နၚ်ကဵုဇကုရ။
၇၉။ လပံညာတ်ကၞုဲမ္ဂး ဟွံခိုဟ်ရ။
၈၀။ လပံညာတ် ဒဳပၠောပ်ဂၠဴပ္ဍဲခရိုၚ်မ္ဂး ဂွံဒှ်ဇၞော်ညးရ။
၈၁။ လပံညာတ်တုက်ကၟံက်ဍာ်ၜဳ ဍာ်ကၟာမ္ဂး ဂွံဒှ်သ္ကိုပ်ပၞာန်ရ။
၈၂။ လပံညာတ်ကၠအ်ဥဒျာန်မ္ဂး ကလိဂွံလာဘ်ရ။
၈၃။ လပံညာတ်ဇကုဂဵုတၟးတဴမ္ဂး ကလိဂွံလာဘ်ဗဇဴ ဇၞော်ကဵုဒြဟတ်ရ။
၈၄။ လပံညာတ်ဂွံသုၚ်ဍာ်ပဿဴမ္ဂး ကလိဂွံလာဘ်နူသ္ၚောဲရ။
၈၅။ လပံညာတ်စိၚ်ဗ္တာၚ်ပြေၚ်ဗ္တာၚ်မ္ဂး သ္ဂောံဒှ်ပူဂဵုတၠပညာရ။
၈၆။ လပံညာတ်ကရေက်အှော်ပ္ဍဲသ္ၚိမ္ဂး ဒဂဵုဂတးပန်ရ။
၈၇။ လပံညာတ်ခမဳနွံဒၟံၚ်ပ္ဍဲသ္ၚိဇကုမ္ဂး ဣဓိဇၞော်ရ၊ ဒယှ်ပြာကတ်ရ။
၉၀။ လပံညာတ်ညးဂၠံက်ပ္တိတ်မတ်ဇကုကီု၊ လပံညာတ်ကတောဝ်ဇကုပိုတ်အာကီု၊ လပံညာတ်က္ဍိုပ်ဇကုပိုတ်အာမ္ဂး ကလိဂွံပိုန်ဟာန်ဒြပ်ရတ်ဂၠိုၚ်ရ။
၉၁။ လပံညာတ်ဗြဴဂမၠိုၚ် သ္ပအမှုကဵုဇကုမ္ဂး သ္ဂောံဒှ်တသိုက်ရ။
၉၂။ လပံညာတ်ဒတုံစှ်ေနူတၞံဆုမ္ဂး ဒှ်အမှုရ။
၉၃။ လပံညာတ်ပတ်ဍာ်တှ်မ္ဂး ကလိဂွံလာဘ်ရ။
၉၄။ လပံညာတ်ပြေၚ်ဒိမ္ဂး သၞသတြုကၠုၚ်စိုပ်ရ။
၉၅။ လပံညာတ်ဇြုံကိတ်ဒးမ္ဂး ဒှ်အမှုရ။
၉၈။ လပံညာတ်ယက်ကာမ်ဂဵုဒဂုဲဒၟံၚ်မ္ဂး ဒးက္တဵုဒှ်စိုတ်စံၚ်တူပူမှ်ရ။
၉၉။ လပံညာတ်သ္ဂောံဆဵုဂီုတိုန်မ္ဂး က္တဵုဒှ်ဓဝိၚ်စိုတ် ဗွဲမလောန်ရ။
၁၀၀။ လပံညာတ်ဂွံလိုန်ကွာ်အာ ပ္ဍဲလ္တူသရီုလမက်မ္ဂး ကျာ်ဩဳဇကု ဟုတ်ယုတ်စှ်ေရ။
၁၀၁။ လပံညာတ်ဗွိုက်လ္တက်ဒးသရီုလမက်မ္ဂး ပရိုၚ်ဟွံခိုဟ်ဂှ် မ္ဒးမိၚ်ရ။
၁၀၂။ လပံညာတ်ဂွံဆဵုမၞိဟ်ချိုတ်မ္ဂး ချပ်ကသပ်ဍိုက်ပေၚ်ရ။
၁၀၃။ လပံညာတ်ဆဵုမၞိဟ်ကတဵုတိုန်မ္ဂး အမှုတြေံမံက်တိုန်ရ။
၁၀၄။ လပံညာတ်လဗိုတ်ကျာမ္ဂး ပွမ္ဒးစံၚ်တူပူမှ်ရ။
၁၀၅။ လပံညာတ်သာဲဟိုၚ်ကိတ်ဇကုမ္ဂး ညးဆာန်ဇကုရ။
၁၀၆။ လပံညာတ်ဇိုၚ်ဂၠေံ တသော်ဇကုဂၠိၚ်တိုန်မ္ဂး ဣဓိဇၞော်ရ။
၁၀၇။ လပံညာတ်ညးတၞဟ်ကၠဟ်တၟံပ္ဍဲဇကုမ္ဂး ဒြပ်ရတ်ဟုတ်ယုတ်စှ်ေရ။
၁၀၈။ လပံညာတ်ညးတၞဟ်ကၠဟ်မ္ဂး ဂွံလာဘ်ရ။